Bukedde Online - Essanyu n'amaziga ebiri mu ssente za looni\nEssanyu n'amaziga ebiri mu ssente za looni\nEngeri gy'ofuna mu mafuta g'e Bunyoro\nAbasinga beewola n’essuubi ery’okuleetawo enkyukakyuka ey’omuzinzi mu bulamu bwabwe kyokka ne bakomekkereza nga n’akatono ke babadde nako ate bakeggyeeko okusobola okuzisasula.\nOkulokola obudde mu bizinensi, okumaliriza ebizibu ebitali bimu n’ensonga endala ezeekuusa ku nkulaakulana bye bimu ku bintu ebisindiikiriza abantu ab’enjawulo okwettanira okwewola.\nAbamu beewola mu bbanka, abalala bettanira ba mmanerenda. Kyokka ssente zino zijjirako obukwakkulizo naye tebulemesezza bantu kuzettanira. Abamu ssente za looni bazikozeemu eky’enjawulo era nga bakyogera lunye nti ennaku zino omuntu tasobola kugaggawala awatali kukozesa kwewola.\nTukuleetedde abantu abakozesezza ku looni ne kye bazikozeemu ate n’abaziggyeemu amaziga.\nMmanerenda yatunda amaka gaffe\nBaker Kawuki ow’e Namugongo, omu ku balozezza ku bizibu bya looni, era anyumya:\nOlw’ensonga gye saamanya, mmange yagenda ne yeewoola ssente okuva ku mmanerenda omu e Garuga ya bukadde 8 n’amusingira ekyapa ky’awaka we twali tubeera.\nEkiseera kyatuuka maama ng’alemereddwa okusasula era nga ssente zeyalina okuddizaayo mu bbanga ery’emyezi omukaaga nga ziweze obukadde 20 n’asalawo okutambula alekewo amaka mu kutya okumusiba.\nBino mbimanya luvannyuma mmanerenda ono bwe yansanga mu nyumba eno ekiro ekimu. Yantegeeza ng’enyumba bwe yali yafuuka eyiye era bwentyo ne ngifuluma.\nMu kiseera kino ennyumba yaffe mmanerenda yagiguza omuserikale omu nga ffe buli omu ali ku lulwe ne maama tetumanyi mayitire ge kuba n’essimu ze tezikyaliko.\nLOONI YA SUULA BIZINENSI YANGE\nAmos Mutumba ow’e Masaka naye alojja: Nneewola 2,600,000/- mu bbanka, wabula nga tebannampa ssente zino, bantegeeza nga bwe waliwo emisoso emirala egyali girina okusalibwa ku ssente zino okwali n’eza yinsuwa, bwe batyo baasalako 110,000/- ne mpeebwa 2,490,000/- era nga nalina okuzizzaayo mu bbanga lya mwaka gumu n’amagoba.\nAwamu zzali zirina okuwera 3,250,000/-.\nZino nazeewola n’ekigendererwa eky’okuzeeyambisa mu bizinensi yange ey’okwokya ebyuma, wabula ssente zino olwazifuna neetikka mugugu mulala.\nBizinensi yange yatandika mpola okugwa era okukkakkana nga eyalimu obukadde 4,500,000/- mu kiseera we nneewolera esigaddemu 2,000,000/-.\nEbbanga lye bampa okusasula lyayitako era ne bankwata ne bansibira mu sitoowa zaabwe wadde ng’oluvannyuma bandeka ne ngenda.\nOkumanya looni si nnyangu, mu bbanga ly’omala nga tokola, bo basigala baagala ssente zaabwe ekitegeeza nti olina okuyimiriza ebintu byonna by’obadde osaasaanyizaako ssente. Wadde namaliriza okusasula looni eyo, ndaba nga nasigadde ku zeero kubanga bizinensi yaweddewo.\nBbanka yannemesa okusasulira LOONI mu bwangu\nRobert Matovu ow’e Muduuma: Ndi mukozi wa gavumenti era ng’abakozi ba bbanka emu baatutuukirira ku mulimu ne batusomesa ku bika bya looni bye balina.\nBano baatutegeeza nga bw’osobola okwewola era n’osasulira mu bbanga lya myaka 5, wabula ssinga ssente zino obeera ozifunye ng’emyaka etaano teginnaggwaayo, wali osobola okuzisasula olwo ne bakusabayo amagoba amatono agatasukka 330,000/-.\nBino bye byampugula ne nneewaayo okwewola obukadde 5 kuba ekizibu kye nalina kyali kya bukadde 10 nga nninako 5. Ssente zino twakkiriziganya nga zaakusala ku musaala gwange.\nOluvannyuma lw’emyezi 3, ssente ezaali zimpoleddwa nazifuna era bwentyo ne nzitwala ku ttabi lya bbanka yaabwe eryandi okumpi.\nEkyanneewuunyisa, ssente zino baazigaana era ne bangamba nzitwale ku ttabi lyabwe ekkulu e Kololo. Nazitwalayo wabula ne ntegeezebwa nga bwe waliwo enkyukakyuka ezaali zikoleddwa nga sisobola kuzzaayo ssente ng’ekiseera tekinnaggwaayo.\nNaddayo ne ssente zange era okuva mu July wa 2016, bansala 230,000/-, simanyi na ssente mmeka ze baakeesasula wabula nasigala kutunula butunuzi.\nAMAGOBA KAT ONO GANNEME SE OKU SASULA LOONI\nMathias Lukyamuzi ow’e Kibuye: Bizinensi yange yasooka n’enkyankalanako era bwentyo nayogera ne mukwano gwange eyanfunira mmanerenda omu eyampola ku ssente ez’okujongeramu.\nOno yantegeeza nti ku buli mitwalo 50 nalina okumuwa amagoba ga 70,000/- buli mwezi. Kino nakikkiriza era bwatyo yampa 1,000,000/- nga nnina okumuddiza 140,000/- buli mwezi.\nZino nno yali tazibalira kw’ezo ze yampola era nga mwattu kyali kiva gyendi okwanguya okusasula okuwona amagoba amangi ge nali nteekamu.\nNabonaabona ne ssente zino okumala ebbanga lya myezi 4 wabula nga n’ekyali kisinga okummalamu amaanyi kwe kubeera nti we natuukira okumalayo looni eno ng’ate bizinensi yange egudde.\nNneekuba mu mutima nga ndowooza nti oba nze nkozesa ssente zino obubi, era bwentyo naddayo ne nsaba 2,000,000/-.\nKu mulundi guno ssente zino bampa ekiseera kya mwaka mulamba okuzisasuliramu wabula guno gusigaddeko omwezi gumu naye ne bizinensi mwe naziteeka nga nayo esaanyewo. Ekyamazima sirina kyakukola era nga ndi mu kutya.\nLOONI YA FIIZI YANSUULA MU KATTU\nWilson Muhwezi ow’e Nsambya: Nnina mutabani wange ku yunivasite e Makerere era ng’ekiseera kyatuuka fiizi ne zimbula kyokka ng’atuuse okukola ebibuuzo bye.\nOlw’okuba nali mu SACCO emu ate nga nze nvunaanyizibwa ku kugaba looni, natuukirira abankulira era ne mbasaba okutoolako looni eziwerera ddala bbiri. Kino baakikkiriza era nga nalina okuteekamu amagoba ga 300,000/-.\nOlw’okuba ndi mubazzi, ssente zino zannema okusasula era bwe lityo ebbanga ne liyitawo.\nNaddamu ne mbatuukirira ne mbasaba looni yange bagiyimirize ereme kukula ekintu kye bakkiriza wabula ekisinga okunneeraliikiriza kwe kubeera nti ebbanga lye bampa liggwaako mu mwezi guno kyokka nga ssente zino sinnazifuna.\nlooni gye nassa mu bulimi enzibudde Moses Yiga ow’e Nansana: Ng’emirimu gimbuze, nagenda mu bbanka emu ne nfunayo looni ya bukadde 5 n’ekigendererwa ky’okutandika okulima wabula nga sirina ttaka, bwentyo bwe nafuna ssente zino, nalinoonya ne ndifuna e Nakasongola.\nEno nagulayo yiika z’ettaka bbiri ku bukadde 2, oluvannyuma nakwata akakadde kamu ne ngulako poloti e Nansana gye mbeera olwo obukadde obubiri bwe nali nsigazza ne nziteeka mu kulima.\nKu zino, nakwata 500,000/- ne nsaayisaako era oluvannyuma ne nsimbako kasooli ku yiika emu olwo ku yiika endala, nateekamu 300,000/- ne nsimbako ensujju.\nNasigazaawo 1,200,000/- era kuno natoolako 200,000/- okunsobozesa okutambula n’okugula eddagala ly’okufuuyira.\nNe nsigazaawo 1,000,000/-. Looni yange nali nakkirizibwa okugisasulira mu bitundu era nga ku buli kakadde akaali kampeereddwa nalina okuteekamu amagoba ga mitwalo 10.\nOluvannyuma lw’amakungula, nafunamu 9,140,000/- era ssente ezaali zimmanjibwa nazisasula mu bitundu bisatu.\nSsente endala ezaasigalawo nazizza mu nnimiro mu sizoni eyaddako awatali kuddayo kwewola.\nMu kiseera kino, nasobola n’okwezimbirawo ennyumba. Naterekanga 5,000/- olunaku okusasula looni Betty Kirabo ow’e Kawempe: Oluvannyuma lw’okumaliriza emisomo gyange mu kusiba enviiri, nalaga bakadde bange obwetaavu bw’okutandika okukola era bwentyo ne mbakakasa nga bwe siri mwetegefu kukozesebwa. Bampa ssente entonotono ezansobozesa okupangisaako ekifo we nkolera n’okugula ebintu by’okukozesa mu saluuni yange ebitonotono.\nOluvannyuma lw’ekiseera nalaba nga simalaako olw’ensonga nti bakasitoma bange baali beeyongedde obungi ng’ate ebintu by’okukozesa ebisinga sibirina. Nagenda mu bbanka emu era bwentyo ne nneewolayo 2,500,000/-.\nZino zansobozesa okwongera ebintu mu saluuni yange era nga ssente zino nazisasulira mu bbanga lya mwaka mulamba.\nOkukakasa nga ssente zino tezimpa buzibu kusasula, nasalawo okutereka wakati we 5,000/- ne 10,000/- buli lunaku olwo bwe zaawerangawo, nga nzitwala mu bbanka. B etty Kirabo mu saluuni ye.\nOMULIRO GWA PARK YARD GWANNYINGIZA MU KWEWOLA\nEbiseera ebisinga omuntu bwalemererwa okusasula looni ng’agituuse wakati, bbanka esobola okumuwa omukisa gw’okumwogerayo ku nsimbi era nga zino azeeyambisa okusasula ebbanja erisigaddeyo.\nKino nga kiwedde, omuntu ono addamu buto okusasula looni ye wadde nga ku mulundi guno ssente zazzaayo zikyuka era abeera nga eyeewoze obuto. Naye abaffe, ani afuna mu ssente zino eza top-up?\nSarah Lusoose ow’e Kawempe yagambye nti, “Nneewola obukadde 5 mu bbanka naye ekyewuunyisa kwe kubeera nti okufuna ssente zino nalina okusaasaanya n’okugulirira abakola ku kugaba looni mu bbanka eno.\nOno yambuuza ssente mmekka ze nali hhenda okumuteera ku akawunti ye era oluvannyuma lw’okukkiririzanya nsasulire wamu n’emisoso emirala okwali ssente za yinsuwa n’eza ba ‘Valuer’ abaali bampeereddwa okwekenneenya ekyapa kyange kye nali ntaddeyo ng’omusingo, yankolerako ku by’okufuna looni eno.\nNga sinnaweebwa ssente zino, bansaba ndeete nnamba ya Tin era olw’okuba nali sigirina, ku ssente ze baalina okumpa, baatoolako akakadde kalamba era ne bantegeeza nti baali baakukampa ssinga mbeera mmaze okuleeta nnamba eno era nange bwentyo bwe nakola.\nMu kiseera nga looni yange etuuse wakati, ssente zannemerera era bwentyo ne nsaba ‘Top up’.\nBampa 2,500,000/- wabula nga mu kumpa ssente zino, baalinga abansasulira ebbanja eryali lisigaddeyo olwo nze ne nzirayo buto ku 5,000,000/- ng’atasasulangako.\nOluvannyuma lw’okuweebwa ‘Top-up’, ssente ze nali nzizaayo nazo zeeyongera okuva ku 480,000/- okutuuka ku 520,000/-\nMUKKAANYE KU MAGOBA NGA TONNA FUNA ‘TOP -UP’\nKelvin Kizito Kiyingi, omumyuka w’omwogezi wa bbanka ya Uganda enkulu yannyonnyodde ku ssente za ‘Top-up’: Omuntu bw’ayambibwako bbanka okusasula ebbanja n’aweebwa looni endala (Topup) natazikozesa bulungi, akomekkereza tafunyeemu era nga mu mbeera eno bbanka y’efunamu.\nKyandibadde kikulu omuntu yenna afuna ‘Top-up’ okusooka okukkiriziganya n’abakulira bbanka okulaba nti amagoba tegalinnyisibwa nnyo okuva ku g’abadde awaayo kubanga mu mbeera eno kibeera kitegeeza nti tofunamu.\nABAGABA LOONI BANSABA ENGUZI\nPascal Mbaziira ow’e Nansana: Okutuuka wendi, looni ze zinnyambyeko. Namala ebbanga nga nkola mu katale ka Park yard nga ntunda ngatto okutuuka mu mwaka gwa 2010 omuliro we gwakwatira akatale kano.\nKu mulundi guno Pulezidenti yatuwa akawumbi k’ensimbi okwekulaakulanya. Wano we natandikira okwewola mu SACCO eyali ekwasiddwa ssente ezo.\nNasooka kwewola 600,000/- era nga zino amagoba gaazo gaali matono ddala. Okwewola kwampa amaanyi okukola era bwentyo natandika okutereka ssente mu bbanka, oluvannyuma lw’akaseera, nneewola mu bbanka eno 2,500,000/- ne nsingayo ennyumba gye nali naakagula.\nNaweebwa omwaka mulamba nga nnina okuzzaayo 270,000/- wabula obutakaluubirizibwa, nakakasa nga buli lunaku nterekawo 10,000/- olwo bwe zaawera emitwalo 10 nga nzitwala mu bbanka.\nKino kyannyamba okumalayo ssente zino nga n’ebbanga lyange telinnaggwaayo.\nNaddamu ne nneewoola obukadde 5 era nga buno nabugatta ku bukadde 7 bwe nali nkuhhaanyizza olwo ne ngula poloti ya bukadde 12. Buli mwezi nalina okuzangayo 600,000/- okumala omwaka mulamba.\nWano we namanyira nti nalina okuyiga okwerumya okutuusa nga mmazeeyo looni. Waliwo n’ekiseera kye nasiibanga enjala ng’ate nninamu obukadde 2 wabula nga sisobola ku butoolako.\nMu kwewola, nzimbyemu bizinensi zange ez’enjawulo okuli ey’engatto n’ennyumba z’abapangisa. Bwe nneewola, nnina amateeka kwe ntambulira okutuuka nga looni eweddeyo okuli: Obutasaasaanya ssente ku bintu bye mpulira nti njagala wabula ebyo ebyetaagisa, okwetwala ng’akolera bbanka okutuusa nga looni eweddeyo.\nMu kiseera kino looni nazeesonyiwamu kubanga sirina bwetaavu bwazo naye nga sizeevuma kubanga kyonna kyendi, nkituuseeko lwa kwewola Abagaba Looni bansaba enguzi Ebiseera ebisinga omuntu bwalemererwa okusasula looni ng’agituuse wakati, bbanka esobola okumuwa omukisa gw’okumwogerayo ku nsimbi era nga zino azeeyambisa okusasula ebbanja erisigaddeyo.\nKino nga kiwedde, omuntu ono addamu buto okusasula looni ye wadde nga ku mulundi guno ssente zazzaayo zikyuka era abeera nga eyeewoze obuto.\nNaye abaffe, ani afuna mu ssente zino eza top-up? Sarah Lusoose ow’e Kawempe yagambye nti, “Nneewola obukadde 5 mu bbanka naye ekyewuunyisa kwe kubeera nti okufuna ssente zino nalina okusaasaanya n’okugulirira abakola ku kugaba looni mu bbanka eno.\nBampa 2,500,000/- wabula nga mu kumpa ssente zino, baalinga abansasulira ebbanja eryali lisigaddeyo olwo nze ne nzirayo buto ku 5,000,000/- ng’atasasulangako. Oluvannyuma lw’okuweebwa ‘Top-up’, ssente ze nali nzizaayo nazo zeeyongera okuva ku 480,000/- okutuuka ku 520,000/-\nOmuwendo gw'abafudde gweyongedde\nOmukazi aleese emisota aganje ewa bba, Gimwefuulidde\nGwebaagobye mu ddwaliro olw'akeddiimo k'Abasawo azaalidde mu nsiko


VIDIYO! Ssegirinya alajjanye nga bamuzaayo mu kkomera 'nnyamba'. VIDIYO! Ssegirinya alajjanye nga bamuzaayo mu kkomera 'nnyamba'.\nSsegirinya alajjanye naye omulamuzi agobye okusaba kwe!\nOmubaka wa Palamenti owe Kawempe North omulonde, Muhammad Segirinya alajjanye, kabuze kata akulukuse amaziga, omulamuzi wa kkooti ku Buganda Road Gladys Kamasanyu, bw’agaanye okumuyimbula okuva mu kkomera.\nOmulamuzi Kamasanyu azzeemu okusindika Ssegirinya ku Limanda mu kkomera e Kitalya okutuusa sabiiti ejja ku Lwokuna nga 15, April, 2021.\nSsegirinya awanjagidde Omulamuzi Kamasanyu okumuyimbula ng’alina okwetekateeka okulayira ng’omubaka wa Palamenti era singa ayimbulwa, wagondera amateeka okudda mu kkooti okwewozaako.\nNg’asinzira mu kkomera e Kitalya ku nkola ya ‘video conferencing’, omulamuzi amujjukiza okwesiga bannamateeka be, ku nsonga ze eziri mu kkooti.\nMungeri y’emu Ssegirinya aloopedde omulamuzi nti bwe yali akwattibwa, nga 23, omwezi oguwedde ogwa March, 2021, abasirikale baamutulugunya.\nAgamba yetaaga okufuna obujanjabi ate nga mu kkomera e Kitalya, teri bujanjabi obuyinza okumuyamba.\nOmulamuzi okwongezaayo, kivudde ku bannamateeka ba Ssegirinya nga bakulembeddwamu omubaka omukyala owa Kampala omulonde Shamim Malende okulemwa okukaanya n’oludda oluwaabi olubadde lukulembeddwamu Joan Keko.\nMu kkooti, oludda oluwaabi luzze lwetegese nga baleese abantu basatu (3) okutandiika okuwuliriza omusango ate bannamateeka ba Ssegirinya, balemeddeko ng’abagamba nti, omulamuzi alina kuwuliriza kusaba kwe, Ssegirinya okweyimirirwa, ekivuddeko okusika omuguwa.\nBannamateeka ku njuyi zombi balemeddwa okukaanya, ekiwaliriza omulamuzi Kamasanyu okuddamu okusindika Ssegirinya ku Limanda okutuusa nga 15, omwezi guno Ogwokuna.\nMalende agamba nti oludda oluwaabi, balemeddwa okubawa ebiwandiiko ebikwata ku bujjulizi obugenda okweyambisibwa mu kuwuliriza omusango era y’emu ku nsonga lwaki balemeddeko.\nSsegirinya yakwattibwa ku Mini Price, mu Kampala bwe yali akulembeddemu banne okwekalakaasa okubanja Gavumenti okuyimbula bannakibiina ki National Unity Platform (NUP) abazze bakwattibwa mu bitundu by’eggwanga eby’enjawulo.\nVidiyo ya Ssegirinya\nAte emmotoka ya Poliisi esse abantu babiri (2) ate basatu (3) batwaliddwa mu ddwaaliro e Nsambya nga bali mu mbeera mbi nga kivudde Kabenje mu bitundu bye Nsambya.\nOkusinzira ku berabiddeko n’agabwe, ekimotoka kya Poliisi ekinene ekika kya ‘Hino’ namba UP 5638 kigaanye okusiba, ddereeva kwe kuyingirira abantu omuli aba bodaboda, emmotoka ssaako n’abatambuza ebigere.\nEmmotoka ezikoneddwa kuliko UAX 851J, UBD 944J, UAS 427S ne bodaboda satu (3) era kigambibwa abafudde babadde basabaze ku bodaboda.\nOkusinzira kw’amyuka omwogezi wa Poliisi mu Kampala n’emirirwano Luke Owoyesigyire, Poliisi y’e Kabalagala atandiise okunoonyereza okuzuula ekivuddeko akabenje n’okulinda alipoota y’abasawo, ku bantu abasatu (3) abatwaliddwa mu ddwaaliro nga bataawa okufuna obujanjabi.\nEbifa mawulire ebirala – https://www.facebook.com/GalaxyFm1002/videos/283171196723762


Bukedde Online - Omusuubuzi aleese bwiino ku ttaka lye bakaayanira ne nnamwandu wa Kaweesi\nOmusuubuzi aleese bwiino ku ttaka lye bakaayanira ne nnamwandu wa Kaweesi\nOw'emyaka 18 akwatiddwa lwa kubba basajja\nMulindwa Muwonge avuganyizza Mukiibi mu ku...\nOmusuubuzi w’e Nakasero, Sam Ssekyana agugulana ne nnamwandu w’omugenzi Felix Kaweesi ku ttaka e Luwero alaze bwiino akakasa nga bwe liri erirye nti Muky. Kaweesi ayagala kulimutwalako mu lukujjukujju.\nSsekyana eyazze mu ofiisi za Bukedde ku Lwokubiri yalumirizza Mukyala Kaweesi okwekobaana n’abantu abalala basatu okuli, Henry Migadde, Abubaker Kisigala ne Charles Kasozi babbe ettaka lye.\n“Ettaka eryo eriwezza yiika 25 lyange wabula Kaweesi we yafiira, yali aguze ettaka eddene okumpi n’eryange kati nnamwandu ayagala kweyambisa Kisigala n’abalala atwale ettaka lyange,” Ssekyana bwe yategeezezza.\nOkukakasa by’ayogera, Ssekyana yaleese ebiwandiiko ebikwata ku ttaka lino okuli n’empapula za Kkooti Enkulu mu Kampala kwe yaliteerako kaviyeti ssaako n’ekiragiro kya kkooti ekigaana omuntu yenna okubaako ky’alikolerako.\nWabula Ssekyana agamba nti wiiki ewedde, Mukyala Kaweesi yatutte tulakita n’atyoboola ekiragiro kya kkooti n’asenda ebirime bye n’emitti egiriko ng’ayagala okulisibako Ssehhenge.\nYagambye nti yadduse mangu ku poliisi y’e Luwero n’atwalayo ebiragiro bya kkooti abaserikale ne basituukiramu ne bagenda ku ttaka lino erisangibwa e Ngabo ne bayimiriza Mukyala Kaweesi okugenda mu maaso n’okusenda.\nWabula ensonda zaategeezeza nti Kaweesi we yafiira yali akolaganye ne bannannyini ttaka mu kitundu kino okuli, Migadde, Kisigala ne Kasozi ne bamuguza yiika 25 nga Ssekyana ow’ekibanja taweereddwa mukisa kwegula.\nGye buvuddeko, Ssekyana yagenze mu kakiiko akateekebwawo Pulezidenti Museveni okutawulula enkayaana z’ettaka akakulirwa Omulamuzi Catherine Bamugemeirwe n’aloopa Mukyala Kaweesi okusaalimbira ku ttaka lye.\nKu Bukedde Ssekyana yalaze lisiiti gye baamuwadde mu kakiiko ka Bamugemirwe ekakasa nti baafunye okwemulugunya kwe era ne bakuyingiza mu fayiro ezirindiridde okukolwako.\nOmunyuka wa ssentebe w’ekitundu kino, Constant Kirumu yagambye nti Mukyala Kaweesi baamutegeeza ng’ettaka bwe liriko enkaayaana kyokka n’agenda mu maaso n’okusenda.\nOmwogezi wa poliisi mu Kampala n’emiriraano Emilian Kayima yagambye nti yabawadde ebbanga batuuke ku kaanya.\nEyayimba 'Togikwatako' abuziddwaawo\nEyapasula muka Ssekamatte beeraze amapenzi mu bbaala\nTugenda kutandika ekisaakaate ky'abantu abakulu - Naabagereka\nMukazi wange alagidde omusiguze n'ankuba\nSSENGA ADDAMU EBIBUUZO BYO\nEbiyamba omukazi okumatira omukwano


Bukedde Online - UNEB etandike okukubira wano ebigezo - Palamenti\nUNEB etandike okukubira wano ebigezo - Palamenti\nDP efulumizza pulogulaamu y'okuziika Ssebaana\nAsobezza ku kawala ke ak'emyaka 2 nga muky...\nAKAKIIKO ka Palamenti ak'ebyenjigiriza kasembye ekitongole UNEB okutandika okukubiranga wano ebigezo ne satifikeeti z’ababituula kiyambe okukendeeza ku ssente ze kisasaanya mu kukola omulimu guno.\nAbakakiiko kano bagamba nti UNEB ky’ekiseera efune ekyuma ekyayo ekikubira wano ebigezo ne satifikeeti mu kifo ky’okubitwalanga mu mawanga g’ebweru kikendeeze ku bungi bw’ensimbi ze kisasaanya mu kubikuba.\n'’ Obutaginga biwandiiko mu nsangi tebwesigame ku kubikubira bweru wabula ku liiso lyogi erikozesebwa okubikuuma obutabbibwa’’ ababaka ku kakiiko ka kano bwe baategeezezza mu lipooti yabwe ekwata ku kiwandiiko kya bajeti ekirimu ebikolebwa n’ebitegekebwa okukolebwa minisitule y’ebyenjigiriza n’ekitongole kino mu mwaka gw’ebyensimbi ogutandise omwezi guno (July).\nAbakakiiko baawadde amagezi gavumenti ewe ekitongole kino sente z’okugula ekyuma ekyayo ekikuba ebintu mu kyapa.\nAbabaka era benyamivu nti gavumenti esasulira bayizi ba UPE ne USE bokka sente z’okukola ebigezo bya UNEB n’ereka abalala bangi mu bbanga .\nEra ne bagamba nti kya nnaku nti ne bajeti ya UNEB ey’okutegeka ebigezo teyeyongera ng’ate omuwendo gw’abayizi ogwa bonna basome gweyongera buli mwaka.\nAbabaka era baagambye nti kikyamu gavumenti obutandika ssente za bayizi ba UPE ne USE abagenda okukola ebigezo bya UNEB ku masomero kye bagamba nti kikaluubiriza entegeka z’ekitongole.\nAbabaka era beemulugunyiza ku nsimbi ezisabwa amasomero ga gavumenti amagundiivu nti zikyali waggulu ekiremesa abayizi abagezi abandisomeddeyo abava mu maka amaavu. Baayogedde nti amasomero gano tegalina binene bye bongera ku bizimbe nga tekyetaagisa nsimbi za ffiizi kukalaama zityo.\n'Museveni tagenda kugabana buyinza na batali ba NRM'\nAba DP balidde mu ttama ku bya boofiisa abatulugunya abasibe e Nalufeenya\nJapan ewadde Uganda obuwumbi 600 n'erabula ku babbi\nNtungamo: Ekibuga ky'e Buvanjuba ekyazika\nBUNDIBUGYO: Ekibuga kijjudde enfuufu, ebizimbe bikadde nnyo n'amazzi tebalina\nJinja: Ekibuga ky'abalambuzi


Wordplanet: Baibuli y'Oluganda - ENDAGAANOEMPYA - New Testament / Okubikkulirwa - Revelation\nOkubikkulirwa - Essuula 1\n7 Laba, ajja n'ebire era buli liiso lirimulaba, n'abo abaamufumita; n'ebika byonna eby'omu nsi birimukubira ebiwoobe. Weewaawo, Amiina.\n9 Nze Yokaana muganda wammwe era assa ekimu mu kubonaabona ne mu bwakabaka ne mu kugumiikiriza ebiri mu Yesu, nnali ku kizinga ekiyitibwa Patumo, olw'ekigambo kya Katonda era n'olw'okutegeeza kwa Yesu.\n11 nga koogera nti Nze Alufa ne Omega, era Ky'olaba, wandiika mu kitabo, okiweereze ekkanisa omusanvu; eri Efeso, n'eri Sumuna, n'eri Perugamo, n'eri Suwatira, n'eri Saadi, n'eri Firaderufiya, n'eri Lawodikiya.\n13 ne wakati w'ettabaaza ne ndaba afaanana ng'omwana w'omuntu, ng'ayambadde okutuuka ku bigere, era ng'asibiddwa mu kifuba olukoba olwa zaabu.\n18 era Omulamu; era nnali nfudde, era, laba, ndi mulamu emirembe n'emirembe, era nnina ebisumuluzo eby'okufa n'eby'Emagombe.\nOkubikkulirwa - Essuula 2\n9 Mmanyi okubonaabona kwo n'obwavu bwo (naye oli mugagga), n'okuvvoola kw'abo abeeyita Abayudaaya so nga si bo, naye kkuŋŋaaniro lya Setaani.\n11 Alina okutu awulire Omwoyo ky'agamba ekkanisa. Awangula talirumwa n'akatono kufa kwa kubiri.\n14 Naye nnina ensonga ku ggwe si nnyingi, kubanga olina eyo abakwata okuyigiriza kwa Balamu, eyayigiriza Balaki okuteeka enkonge mu maaso g'abaana ba Isiraeri, okulya ebyaweebwa eri ebifaananyi n'okwenda.\n17 Alina okutu awulire Omwoyo ky'agamba ekkanisa. Awangula ndimuwa ku maanu eyakwekebwa, era ndimuwa ejjinja ejjeru, era ku jjinja kuwandiikiddwako erinnya eriggya: omuntu yenna ly'atamanyi wabula aweebwa.\nOkubikkulirwa - Essuula 3\n1 Era eri malayika ow'ekkanisa y’omu Saadi wandiika nti Bw’ati bw'ayogera oyo alina emyoyo omusanvu egya Katonda, n’emunyeenye omusanvu, nti Mmanyi ebikolwa byo, ng'olina erinnya ery'okuba omulamu, era oli mufu.\n5 Bw'atyo awangula alyambazibwa engoye enjeru; so sirisangula n'akatono linnya lye mu kitabo ky'obulamu, era ndyatula erinnya lye mu maaso ga Kitange ne mu maaso ga bamalayika be.\n7 Era eri malayika ow'ekkanisa ey'omu Firaderufiya wandiika nti bw’ati bw'ayogera oyo omutukuvu ow'amazima, alina ekisumuluzo kya Dawudi, aggulawo, so tewali muntu aliggalawo, aggalawo, so tewali muntu aggulawo, nti\n8 Mmanyi ebikolwa byo (laba, nnateeka mu maaso go oluggi olugguddwawo, omuntu yenna lw'atayinza kuggalawo) ng'olina amaanyi matono n’okwata ekigambo kyange, so tewegaana linnya lyange.\n9 Laba, ab'omu kkuŋŋaaniro lya Setaani abeeyita Abayudaaya, so si bo, naye balimba; laba, ndibaleeta okusinza mu maaso g'ebigere byo era ndibamanyisa nga nnakwagala.\n10 Kubanga weekuuma ekigambo eky'okugumiikiriza kwange, era nange ndikukuuma obutayingira mu kiseera eky'okukemebwa, ekigenda okujja ku nsi zonna, okukema abatuula ku nsi.\n12 Awangula ndimufuula empagi mu yeekaalu ya Katonda wange, so talifuluma nate bweru: nange ndiwandiika ku ye erinnya lya Katonda wange n'erinnya ly'ekibuga kya Katonda wange, Yerusaalemi ekiggya, ekikka okuva mu ggulu eri Katonda wange, n'erinnya lyange eriggya.\n17 Kubanga oyogera nti Ndi mugagga, era ngaggawadde, so ssiriiko kye nneetaaga, so tomanyi ng'oli munaku ggwe era asaasirwa era omwavu era omuzibe w'amaaso era ali obwereere:\nOkubikkulirwa - Essuula 4\n5 Ne ku ntebe nga kuvaako okumyansa n'amaloboozi n'okubwatuuka. N'ettabaaza omusanvu ez'omuliro nga zaaka mu maaso g'entebe, gye myoyo omusanvu egya Katonda;\nOkubikkulirwa - Essuula 5\n3 Ne watabaawo mu ggulu newakubadde ku nsi newakubadde wansi w'ensi, eyayinza okwanjuluza ekitabo, newakubadde okukitunuulira.\n5 omu ku bakadde n'aŋŋamba nti Tokaaba: laba, Empologoma ow'omu kika kya Yuda, ekikolo kya Dawudi, yawangula, okwanjuluza ekitabo n'obubonero bwakyo omusanvu.\nOkubikkulirwa - Essuula 6\n4 N'evaayo embalaasi endala eya lukunyu: era oyo eyali atuddeko n'aweebwa okuggyawo emirembe ku nsi, era battiŋŋane bokka na bokka: n'aweebwa ekitala ekinene.\n8 Ne ndaba, era, laba, embalaasi eya kyenvu; n'eyali atuddeko, erinnya lye Kufa; ne Magombe n'agenda naye. Ne baweebwa obuyinza ku kitundu eky'okuna eky'ensi, okutta n'ekitala n'enjala n'olumbe n’ensolo z'ensi.\n9 Bwe yabembula akabonero ak'okutaano, ne ndaba wansi w'ekyoto emyoyo gyabwe abattibwa olw'ekigambo kya Katonda, n'olw'okutegeeza kwe baalina:\nOkubikkulirwa - Essuula 7\n1 Oluvannyuma ne ndaba bamalayika bana nga bayimiridde ku nsonda nnya ez'ensi, nga bakutte empewo nnya ez'ensi, empewo yonna ereme okukunta ku nsi, newakubadde ku nnyanja, newakubadde ki muti gwonna.\n2 Ne ndaba malayika omulala ng'alinnya okuva ebuvanjuba, ng'alina akabonero ka Katonda omulamu: n'ayogerera waggulu n'eddoboozi ddene ng'agamba bamalayika abana, abaaweebwa okwonoona ensi n'ennyanja,\n3 ng'ayogera nti Temwonoona nsi, newakubadde ennyanja, newakubadde emiti, okutuusa lwe tulimala okuteeka akabonero abaddu ba Katonda waffe ku byenyi byabwe.\n4 Ne mpulira omuwendo gwabwe abaateekebwako akabonero, baali kasiriivu mu obukumi buna mu enkumi nnya, abaateekebwako akabonero mu buli kika ky'abaana ba Isiraeri.\n5 Ab'omu kika kya Yuda abaateekebwako akabonero kakumi mu enkumi bbiri: Ab'omu kika kya Lewubeeni kakumi mu enkumi bbiri: Ab'omu kika kya Gaadi kakumi mu enkumi bbiri:\n9 Oluvannyuma lw'ebyo ne ndaba, era laba, ekibiina kinene omuntu yenna ky'atayinza kubala, mu buli gwanga n'ebika n'abantu n'ennimi, nga bayimiridde mu maaso g'entebe ne mu maaso g'Omwana gw'endiga, ga bambadde ebyambalo ebyeru, amatabi g'enkindu mu mikono gyabwe;\n11 Ne bamalayika bonna baali bayimiridde nga beetooloodde entebe n'abakadde n'ebiramu ebina; ne bavuunama amaaso gaabwe mu maaso g'entebe, ne basinza Katonda,\n12 nga boogera nti Amiina: omukisa n'ekitiibwa n'amagezi n'okwebaza n'ettendo n'obuyinza n'amaanyi bibenga eri Katonda waffe emirembe n'emirembe. Amiina.\n13 Omu ku bakadde n'addamu, ng'aŋŋamba nti Bano abambadde ebyambalo ebyo ebyeru, be baani, era bava wa?\n14 Ne mmugamba nti Mukama wange, gw'omanyi. N'aŋŋamba nti Bano be baava mu kubonaabona kuli okungi, ne bayoza ebyambalo byabwe, ne babitukuza mu musaayi gw'Omwana gw'endiga.\nOkubikkulirwa - Essuula 8\n12 Malayika ow'okuna n'afuuwa, n'ekitundu eky'okusatu eky'enjuba ne kikubibwa, n'ekitundu eky'okusatu eky'omwezi, n’ekitundu eky'okusatu eky'emmunyeenye; ekitundu eky'okusatu ekyabyo kiryoke kizikizibwe, n'omusana guleme okwaka ekitundu kyagwo eky'okusatu, n'ekiro bwe kityo.\n13 Ne ndaba, ne mpulira empungu emu ng'ebuuka wakati w'eggulu, ng'eyogera n'eddoboozi ddene nti Zibasanze, zibasanze, zibasanze abatuula ku nsi, olw'amaloboozi agasigaddeyo ag'akagombe ka bamalayika abasatu abagenda okufuuwa.\nOkubikkulirwa - Essuula 9\n5 Ne ziweebwa obutabatta, wabula okubalumira emyezi etaano: n'okuluma kwazo kwali ng'okuluma kw'enjaba ey'obusagwa bw'eruma omuntu.\n7 N'ebifaananyi by'enzige byafaanana ng'embalaasi ezitegekeddwa olutalo, ne ku mitwe gyazo ng'engule ezifaanana nga zaabu, n'amaaso gaazo ng'amaaso g'abantu.\n13 Malayika ow'omukaaga n'afuuwa, ne mpulira eddoboozi eryava mu nsonda ennya ez'ekyoto ekya zaabu ekiri mu maaso ga Katonda,\n16 N'omuwendo gw'eggye ery'abeebagala embalaasi obukumi kakumi emirundi ebiri: ne mpulira omuwendo gwabwe.\nOkubikkulirwa - Essuula 10\n1 Ne ndaba malayika omulala ow'amaanyi ng'akka okuva mu ggulu, ng'ayambadde ekire; ne musoke ng'ali ku mutwe gwe n'amaaso ge ng'enjuba, n'ebigere bye ng'empagi ez'omuliro;\nOkubikkulirwa - Essuula 11\n2 N'oluggya oluli ebweru wa yeekaalu luleke ebweru, so tolugera; kubanga lwaweebwa ab'amawanga: n'ekibuga ekitukuvu balikirinnyiririra emyezi amakumi ana mu ebiri.\n12 Ne bawulira eddoboozi ddene eriva mu ggulu, nga libagamba nti Mulinnye okutuuka wano. Ne balinnya mu ggulu mu kire; n'abalabe baabwe ne babalaba.\n15 Malayika ow'omusanvu n'afuuwa; ne wabaawo amaloboozi amanene mu ggulu, nga boogera nti Obwakabaka bw'ensi bufuuse bwa Mukama waffe, era bwa Kristo we: era anaafuganga emirembe n'emirembe.\nOkubikkulirwa - Essuula 12\n6 N'omukazi n'adduka n'atuuka mu ddungu, gye yalina ekifo ekyateekebwateekebwa Katonda, balyoke bamuliisizenga eyo ennaku lukumi mu ebikumi bibiri mu nkaaga.\n12 Kale musanyuke, eggulu n'abatuulamu. Zisanze ensi n'ennyanja: kubanga Omulyolyomi asse gye muli ng'alina obusungu bungi, ng'amanyi ng'alina akaseera katono.\n14 Omukazi n'aweebwa ebiwaawaatiro bibiri eby'empungu ennene, alyoke abuuke okutuuka mu ddungu mu kifo kye, gy'aliisizibwa ekiseera n'ebiseera n'ekitundu ky'ekiseera, mu maaso g'omusota.\n15 N'omusota ne guwandula okuva mu kamwa kaagwo ennyuma w'omukazi amazzi ng'omugga, gulyoke gumutwaze omugga.\nOkubikkulirwa - Essuula 13\n3 Ne ndaba omutwe gumu ku mitwe gyayo nga gufumitiddwa okufa; n'ekiwundu eky'okufa ne kiwona: n'ensi zonna ne zigoberera ensolo eyo nga zeewuunya;\n6 N'eyasamya akamwa kaayo okuvvoola Katonda, okuvvoola erinnya lye, n'eweema ye, n'abatuula mu ggulu.\n11 Ne ndaba ensolo endala ng'eva mu nsi; era yalina amayembe abiri agafaanana ng'ag'omwana gw'endiga, n'eyogera ng'ogusota.\nOkubikkulirwa - Essuula 14\n1 Ne ndaba, era, laba, Omwana gw'endiga ng'ayimiridde ku lusozi Sayuuni, era wamu naye akasiriivu mu obukumi buna mu enkumi nnya, nga balina erinnya lye n'erinnya lya Kitaawe nga liwandiikiddwa ku byenyi byabwe.\n9 Ne malayika omulala ow'okusatu n'abagoberera, ng'ayogera n'eddoboozi ddene nti Omuntu yenna bw'asinza ensolo n'ekifaananyi kyayo, era bw'akkiriza enkovu ku kyenyi kye, oba ku mukono gwe,\n18 Ne malayika omulala n'ava ku kyoto, ye yalina obuyinza ku muliro; n'ayogerera waggulu n'eddoboozi ddene ng'agamba oyo alina ekiwabyo eky'obwogi, ng'ayogera nti Teekako ekiwabyo kyo eky'obwogi, onoge ebirimba by'omuzabbibu gw'ensi; kubanga ezabbibu zaagwo zengeredde ddala.\nOkubikkulirwa - Essuula 15\n8 Ne yeekaalu n'ejjula omukka oguva mu kitiibwa kya Katonda ne mu maanyi ge; so tewali muntu eyayinza okuyingira mu yeekaalu, okutuusa ebibonyoobonyo omusanvu bya bamalayika omusanvu lwe byatuukirira.\nOkubikkulirwa - Essuula 16\n1 Ne mpulira eddoboozi eddene eriva mu yeekaalu, nga ligamba bamalayika omusanvu nti Mugende, mufuke ebibya omusanvu by'obusungu bwa Katonda ku nsi.\n2 Ow'olubereberye n'agenda, n'afuka ekibya kye ku nsi; ne wabaawo ebbwa ebbi ezzibu ku bantu abalina enkovu y'ensolo, era abasinza ekifaananyi kyayo.\n3 Ow'okubiri n'afuka ekibya kye mu nnyanja; ne wabaawo omusaayi ng'ogw'omufu, na buli mwoyo omulamu ne gufa, n'ebyo ebyali mu nyanja.\n4 Ow'okusatu n'afuka ekibya kye ku migga ne mu nsulo z'amazzi, ne wabaawo omusaayi.\n6 kubanga baafuka omusaayi gw'abatukuvu n'ogwa bannabbi, omusaayi ggwe gw'obawadde okunywa: basaanidde.\n7 Ne mpulira ekyoto ga kyogera nti Weewaawo, Mukama Katonda, Omuyinza w'ebintu byonna, gya mazima era gya nsonga emisango gyo.\n8 Ow'okuna n'afuka ekibya kye ku njuba; n'eweebwa okwokya abantu n'omuliro.\n9 Abantu ne bookebwa okwokya okunene: ne bavuma erinnya lya Katonda alina amaanyi ku bibonyoobonyo ebyo; ne bateenenya okumuwa ekitiibwa.\n10 Ow'okutaano n'afuka ekibya kye ku ntebe y'obwakabaka ey'ensolo obwakabaka bwayo ne buzikizibwa: ne beeruma ennimi zaabwe olw'obulumi,\n11 ne bavuma Katonda ow'omu ggulu olw'obulumi bwabwe n'olw'amabwa gaabwe, so tebeenenya mu bikolwa byabwe.\n18 ne wabaawo okumyansa n'amaloboozi n'okubwatuka; ne wabaawo ekikankano ekinene, nga tekibangawo kasookedde abantu baba ku nsi, ekikankano ekinene, ekikulu bwe kityo.\n19 N'ekibuga ekinene ne kyawukanamu ebitundu bisatu, n'ebibuga eby'amawanga ne bigwa: ne Babulooni ekinene ne kijjukirwa mu maaso ga Katonda, okukiwa okunywa ekikompe eky'obukambwe bw'obusungu bwe.\n21 N'omuzira omunene, buli mpeke ng'obuzito obwa ttalanta, ne gukka okuva mu ggulu ku bantu: n'abantu ne bavvoola Katonda olw'ekibonyoobonyo eky'omuzira; kubanga ekibomyoobonyo kyagwo kinene nnyo.\nOkubikkulirwa - Essuula 17\n3 N'antwala mu ddungu mu Mwoyo: ne ndaba omukazi, ng'atudde ku nsolo emmyuufu, ng'ejjudde amannya ag'obuvvoozi, ng'erina emitwe musanvu n'amayembe kkumi.\n5 ne ku kyenyi kye erinnya eriwandiikiddwa nti EKYAMA, BABULOONI EKINENE, NNYINA W'ABENZI ERA OW'EMIZIZO GY'ENSI.\n6 Ne ndaba omukazi oyo ng'atamidde omusaayi gw'abatukuvu, n'omusaayi gw'abajulirwa ba Yesu. Bwe nnamulaba, ne nneewuunya okwewuunya kunene.\n7 Malayika n'aŋŋamba nti Kiki ekikwewuunyisa? Nze nnaakubuulira ekyama ky'omukazi, n'eky'ensolo emusitudde, erina emitwe omusanvu n'amayembe ekkumi.\n11 N'ensolo eyaliwo era teriiwo, oyo naye ye w'omunaana, naye ye w'oku musanvu, era agenda mu kubula.\n14 Abo balirwana n'Omwana gw'endiga, n'Omwana gw'endiga alibawangula, kubanga ye Mukama w'abaami, era ye Kabaka wa bakabaka; era n'abo abali awamu naye, abayitibwa, abalonde, abeesigwa. N'aŋŋamba nti Amazzi ge walabye, omwenzi w'atudde, be bantu n'ebibiina n'amawanga n'ennimi.\n15 N'aŋŋamba nti Amazzi ge walabye, omwenzi w'atudde, be bantu n'ebibiina n'amawanga n'ennimi.\n16 N'amayembe ekkumi ge walabye, n'ensolo, bano balikyawa omwenzi, balimulekesaawo, balimufuula omwereere, balirya ennyama ye, era balimwokera ddala omuliro.\nOkubikkulirwa - Essuula 18\n17 kubanga mu ssaawa emu obugagga obungi nga buno buzikiridde. Na buli mugoba na buli atambula wonna wonna mu lyato n'abalunnyanja ne bonna abakola emirimu egy'omu nnyanja, ne bayimirira wala,\n21 Malayika ow'amaanyi n'asitula ejjinja ddene ng'olubengo olunene, n'alisuula mu nnyanja, ng'ayogera nti Babulooni, ekibuga ekinene, bwe kirisuulibwa bwe kityo n'okutandaggirwa okunene, so tekirirabika nate.\n22 Newakubadde eddoboozi ly'abakubi b'ennanga n'abalina ebivuga n'abafuuwa emirere n’abafuuwa amakondeere teririwulirwa nate mu ggwe; newakubadde omugezi w'emirimu gyonna gyonna talirabika nate mu ggwe; newakubadde eddoboozi ly'olubengo teririwulirwa nate mu ggwe;\n24 Era n'omusaayi gwa bannabbi n'abatukuvu n'ogwa bonna abattibwa ku nsi gwalabika mu ye.\nOkubikkulirwa - Essuula 19\n1 Oluvannyuma lw'ebyo ne mpulira ng'eddoboozi eddene ery'ekibiina ekinene mu ggulu, nga boogera nti Aleruuya; Obulokovu, n'ekitiibwa, n'obuyinza bye bya Katonda waffe:\n2 kubanga emisango gye gya mazima era gya nsonga; kubanga asalidde omusango omwenzi omukulu, eyayonoona ensi n'obwenzi bwe, era awooledde eggwanga ly'omusaayi gw'abaddu be mu mukono gw'oyo.\n8 N'aweebwa okwambala bafuta entukuvu ennungi: kubanga bafuta eno bye bikolwa eby'obutuukirivu eby'abatukuvu.\n9 N'aŋŋamba nti Wandiika nti Baweereddwa omukisa abayitibwa ku mbaga ey'obugole bw'Omwana gw'endiga. N'aŋŋamba nti Ebyo bye bigambo eby'amazima ebya Katonda.\n10 Ne nvuunama mu maaso g'ebigere bye okumusinza. N’aŋŋamba nti Laba tokola bw'otyo: Ndi muddu munno era ow'omu baganda bo abalina okutegeeza kwa Yesu: sinza Katonda: kubanga okutegeeza kwa Yesu gwe mwoyo gw'obunnabbi.\n12 Era amaaso ge gwe muliro ogwaka, ne ku mutwe gwe engule nnyingi; era ng'alina erinnya eriwandiikidwa, omuntu yenna ly'atamanyi wabula ye yekka.\n13 Era ng'ayambadde ekyambalo ekyamansirwako omusaayi: n'erinnya lye ne liyitibwa Kigambo kya Katonda.\n15 Ne mu kamwa ke muvaamu ekitala eky'obwogi ateme amawanga nakyo: era alibafuga n'omuggo ogw'ekyuma: era alinnya essogolero ly'omwenge gw'obusungu bw'obukambwe bwa Katonda Omuyinza w'ebintu byonna.\n16 Era alina ku kyambalo kye ne ku kisambi kye erinnya eriwandiikiddwa nti KABAKA WA BAKABAKA, ERA MUKAMA W’ABAAMI.\n17 Ne ndaba malayika ng'ayimiride mu njuba; n'ayogerera waggulu n'eddoboozi ddene, ng'agamba ennyonyi zonna ezibuuka mu bbanga nti Mujje mukuŋŋaane ku mbaga enkulu eya Katonda;\n18 mulyoke mulye ennyama ya bakabaka, n'ennyama ey'abagabe, n'ennyama ey'ab’amaanyi, n'ennyama ey'embalaasi n’ey'abo abazituulako, n'ennyama eya bonna ab'eddembe era n'abaddu, abato n'abakulu.\n19 Ne ndaba ensolo, ne bakabaka b’ensi, n'eggye lyabwe nga bakuŋŋaanye okulwana n'oyo eyali atudde ku mbalaasi n'eggye lye.\n20 Ensolo n’ekwatibwa era wamu nayo nnabbi ow'obulimba eyakola obubonero mu maaso gaayo bwe yalimbisa abo abakkiriza enkovu y'ensolo, n'abo abasinza ekifaananyi kyayo: bombi ne basuulibwa nga balamu mu nnyanja ey'omuliro eyaka n'ekibiriiti:\nOkubikkulirwa - Essuula 20\n1 Ne ndaba malayika ng'akka okuva mu ggulu, ng'alina ekisumuluzo ky'obunnya obutakoma n'olujegere olunene mu mukono gwe.\n3 n'agusuula mu bunnya obutakoma n'aggalawo n'ateekako akabonero, gulemenga okulimba amawanga nate, okutuusa emyaka lukumi lwe giriggwaako; oluvannyuma lwagyo kigugwanira okusumululwa ebiro bitono.\n4 Ne ndaba entebe ez'obwakabaka, nga kuliko abatuddeko, ne baweebwa okusala omusango; n'emyoyo gyabwe abaatemwako emitwe olw'okutegeeza kwa Yesu n'olw'ekigambo kya Katonda, n'abo abatasinza nsolo newakubadde ekifaananyi kyayo, so tebakkiriza nkovu ku kyenyi kyabwe ne ku mukono gwabwe ne baba balamu, ne bafugiranga wamu ne Kristo emyaka lukumi.\n5 Abafu abalala tebaaba balamu okutuusa emyaka olukumi lwe gyaggwa. Kuno kwe kuzuukira okw'olubereberye.\n8 era aligenda okulimba amawanga ag'omu nsonda ennya ez'ensi, Googi ne Magoogi, okubakuŋŋaanya ku lutalo: omuwendo gwabwe ng'omusenyu gw'ennyanja.\n10 N'omulyolyomi eyabalimbanga n'asuulibwa mu nnyanja ey'omuliro n'ekibiriiti, era omuli ensolo ne nnabbi ow'obulimba; era banaabonyaabonyezebwanga emisana n'ekiro emirembe n'emirembe.\n12 Ne ndaba abafu, abakulu n'abato, nga bayimiridde mu maaso g'entebe; ebitabo ne bibikkulwa: n'ekitabo ekirala ne kibikkulwa, kye ky'obulamu: abafu ne basalirwa omusango mu ebyo ebyawandiikibwa mu bitabo, ng'ebikolwa byabwe bwe byali.\n15 Era omuntu yenna ataalabika ng'awandiikiddwa mu kitabo eky'obulamu, n'asuulibwa mu nnyanja ey'omuliro.\nOkubikkulirwa - Essuula 21\n6 N'aŋŋamba nti Bituukiridde. Nze ndi Alufa ne Omega, okusooka n'enkomerero. Ndimuwa buwa alina ennyonta okunywa mu luzzi olw'amazzi ag'obulamu buwa.\n8 Naye abati, n'abatakkiriza, n'abagwagwa, n’abassi, n'abenzi, n'abalogo, n'abasinza ebifaananyi, n’abalimba bonna, omugabo gwabwe gulibeera mu nnyanja eyaka n'omuliro n'ekibiriiti; kwe kufa okw'okubiri.\n9 Ne wajja omu ow'oku bamalayika omusanvu abalina ebibya omusanvu, abajjula ebibonyoobonyo omusanvu eby'enkomerero; n'ayogera nange, ng'agamba nti Jjangu, nnaakulaga omugole, mukazi w'Omwana gw'endiga.\n11 nga kirina ekitiibwa kya Katonda: okumasamasa kwakyo ng'ejjinja ery'omuwendo omungi ennyo, ng'ejjinja yasepi, eritangalijja:\n19 Emisingi gya bbugwe w'ekibuga gyayonjebwa na buli jjinja ery'omuwendo omungi. Omusingi ogw'olubereberye yasepi; ogw'okubiri safiro; ogw'okusatu kalukedoni; ogw'okuna lya nnawandagala;\n21 N'emiryango ekkumi n'ebiri luulu kkumi na bbiri, buli gumu ku miryango gwali gwa luulu emu: n'oluguudo olw'ekibuga zaabu ennungi, ng'endabirwamu etangalijja.\n22 So ssaalabamu yeekaalu mu kyo: kubanga Mukama Katonda Omuyinza w'ebintu byonna, n'Omwana gw'endiga, ye yeekaalu yaakyo.\nOkubikkulirwa - Essuula 22\n5 So teebenga kiro nate; so tebeetaaga kumulisa kwa ttabaaza n'omusana gw'enjuba; kubanga Mukama Katonda anaabawanga omusana: era banaafuganga emirembe n'emirembe.\n6 N'aŋŋamba nti Ebigambo bino bya bwesige era bya mazima: era Mukama Katonda ow'emyoyo gya bannabbi yatuma malayika we okulaga abaddu be ebigwanira okubaawo amangu.\n8 Nange Yokaana nze nnawulira ne ndaba bino. Bwe nnawulira ne ndaba, ne nvuunama okusinza mu maaso g'ebigere bya malayika andaga bino.\n9 N'aŋŋamba nti Laba tokola bw'otyo: ndi muddu munno era ow'omu baganda bo bannabbi, n'abo abakwata ebigambo eby'ekitabo kino: sinza Katonda.\n14 Baweereddwa omukisa abayoza ebyambalo byabwe, balyoke babeere n'obuyinza ku muti ogw'obulamu, era balyoke bayingire mu kibuga nga bayita mu miryango.\n18 Ntegeeza buli muntu awulira ebigambo eby'obunnabi obw'ekitabo kino nti Omuntu yenna bw'ayongerangako ku byo, Katonda alyongerako ku ye ebibonyoobonyo ebiwandiikiddwa mu kitabo kino:


Bukedde Online - OKUJJUKIRA SSEKABAKA MUTESA II; Essimu gye yankubira lwe yakisa omukono nkyagijjukira\nKkondomu ezirimu ebituli zisattizza abazik...\nSsekabaka Mutesa ne muka Scofield mukwano gwe eyalabiriranga Omumbejja Kagere.\nBya NAALINNYA SARAH KAGERE\nMUKADDE wange, Ssekabaka Edward Mutesa II tayinza kunva mu birowoozo, yanjagala nnyo nange ne mmwaagala.\nWadde kati emyaka 50 bukya akisa mukono, naye buli lwe nzijukira okwagala kwe yatulaga ndaba nga eyambuzeeko eggulo.\nYatuzaala abaana 17 okuli; Ssaabasajja Ronald Muwenda Mutebi, omumbejja Dorothy Nassolo, Nnaalinnya Agnes Nabaloga kati Lubuga, omulangira Robert Kimera Masamba ye Kiweewa wa Mutesa abeera Canada, Omulangira Michael George Ndawula ow'e Gomba, Omulangira Daudi Golooba, Nnaalinnya Dina Kigga, omulangira Henry Kalemeera Katabaazi ali mu Amerika, omugenzi Richard Walugembe, omugenzi Fredrick Ssuuna yaliko mu magye ga Amin gye yafiira, omugenzi Patrick Nakibinge, omugenzi Nnaalinnya Alice Zalwango, omumbejja Christine Gertrude Nabanakulya\nabeera Bungereza, omulangira Herbert Kateregga abeera Bungereza, omumbejja Diana Teyeggala, omulangira David Wassajja nange kamwakoogera Sarah Kagere.\nNze mwana owookubiri owa Ssekabaka Edward Mutesa II. Kitaffe ffenna abaana be teyatutitiibya, yatukuza nga tuli bakozi, teyatukola kyejo wadde okutulowoozesa nti tuli ba njawulo olw'okuba tuli baana ba Kabaka ate era Pulezidenti wa Uganda.\nYayagala tubeere nga abaana abalala, yatusomeseza mu masomero amalungi okuli; Gayaza, Ndejje, Budo era ku masomero twagendanga nga abaana abalala. Yali nga\nalengedde embeera y'omu maaso nti si nnungi.\nNga mmaze pulayimale mu 1963, nze ne mukulu wange omumbejja Nassolo kitaffe yatuweereza e Bungereza okusoma siniya, eyo buli omu yamuteeka mu kisulo mu\nssomero lya njawulo, nga mu luwummula tuwummulira mu bakuza baffe be yatukwasa Abangereza abaali mikwano gye, era nabo baali ba njawulo.\nYayagala buli omu yeerwaneko lulwe teri bya kuwembejja, nze nabeeranga ne famire ya Scofield mu Ireland. Okumanya yayagala tukule nga tumanyi embeera y'ensi,\nffenna abaana be tetwakulira wamu, yatugaba mu bakungu be ab'enjawulo okukulirayo; nze nakulira mu maka ga Oweek. Blasio Kavuma eyaliko Ssebwana\nowessaza Busiro ate yaliko n'omuwanika wa Buganda.\nEno bantwalayo nnina emyaka esatu egy'obukulu, natandika okusoma nga ndi eyo okutuuka bwe namalako pulayimale ne ngenda e Bungereza mu 1963.\nOmulangira Mutesa (atudde mu kkooti) enzirugavu ng'ali ne famire y'obukojjaabwe Abente, atudde ku ntebe wansi ye Rev Yonasam Byabagenzi Kayizzi Jjajjaawe ate amuli ku ddyo atudde mu kiteteeyi ky'ebimuli ye Namasole Irene Druscilla Namaganda nnyina.\nKitaffe yayagala nnyo abaana\nMu luwummula nga tuvudde mu bisulo, ffenna abaana be twavanga mu bakungu gye twalinga tubeera, ne tuleetebwa mu Lubiri okubeerako awamu n'okumanyagana naye\nnga tubeeramu n'abaana abalala bangi, kuba kitaffe yayagala nnyo abaana omwalinga n'aba mikwano gye okuva mu mawanga amalala omuli; Toro, Ankole ne Rwanda, mwalingamu n'abaana ba bagandabe ne bannyina.\nEbimu ku bintu kitaffe bye yayagala ennyo kwe kuyigga era naffe nga tatuleka mabega ng'agenda okuyigga.\nBuli we yasulanga baakubangawo olubiri, naye ffe mu nsiko tetwatuukanga, twasigalanga mu Lubiri olwabanga lukubiddwaayo ne tulambula ebitundu.\nKITANGE NGA OMUNTU\nYali musajja mwetoowaze era yakituyigiriza, yadde yalina ekitiibwa kingi mu bantu nga bamwagala, yali Kabaka ate nga Pulezidenti, naye nga teyeegulumiza.\nYali ‘Muzungu' nnyo olw'engeri gye yakuzibwamu, naye ate n'asigala nga "Muganda"\nnnyo mu nnono n'empisa ze.\nYali musajja musanyufu nnyo, wa kisa, mugabi, musaazi ate omwambazi kayingo, ng'alina omutima mugumu bw'agaana ekintu aba akigaanyi, yali amanyi okukola emikwano n'okugikuuma.\nTeyali mwegombi oba muluvu, era ekyo twakimuyigirako nga abaana. Yalinga mumativu n'ekiriwo, ekyokulabirako; yatuuka mu buwanganguse mu 1966 nga talinaayo bya bugagga bikusike, naye yagumira embeera.\nNnaalinya Sarah Kagere anyumya.\nOkuwangusibwa kwa Ssekabaka Mutesa okwasooka mu 1953 saakumanya, nali muto ebisinga baabinnyumiza nkuze.\nOkuwaangangusibwa kwe okwokubiri mu 1966, nali Bungereza ne mukulu wange omumbejja Nassolo eno gye yatusanga nga tumalako siniya eyookuna. Wadde twali tetubeera naye, twagendanga ewuwe okumukyalirako ne tunyumya.\nN'Abaganda bangi baamukyaliranga okumubeesabeesa n'okumubudaabuda.\nE Bungereza kitaffe yamalayo emyaka esatu, n'akisa omukono nga 21/11/2019.\nEbiseera ebyo nali mmaze siniya eyoomukaaga, nga nninze bibuuzo byange kwegatta ku yunivasite.\nNali nvudde ew'omukuza wange Muky. Scofield, nga ntandise okwepangisiza wamu ne mikwano gyange nga bwe tulinda okuyingira yunivasite nga tulaba tukuze, nga\nnfunye akalimu nkola.\nAbaganda abaali e Bungereza, baakoleranga Ssekabaka Mutesa akabaga k'amazaalibwa ge buli mwaka agaabangawo buli 19 November.\nNaye ku luno mu 1969 lw'akisa omukono, amazaalibwa ge gaatuuka\nmu masekkati ga wiiki ku Lwokusatu ng'abantu abasinga bakola oba basoma, ne basalawo emikolo gy'amazaalibwa bagikole ku lunaku lw'okuwummula ku Lwomukaaga nga 22nd November 1969.\nKu Lwokutaano nga 21/11/1969 kitaffe lw'afa, yankubira essimu ku ssaawa nga 12 n'ekitundu ez'akawungeezi. Nali nnaakakomawo okuva ku kalimu kange nga\nnkooye mpulira njagala kwebaka.\nYankubira essimu ne twogera nga musanyufu, nga muli mmuwulira yeesunga n'amaanyi emikolo gy'enkeera.\nYantegeeza nti, "Enkya ku mikolo gy'amazaaalibwa tugenda kutambula ffembi weetegeke bulungi" Ne tusiibulagana. Mba nneebase nga ziri mu ssaawa nga ssatu n'ekitundu ez'ekiro, essimu n'evuga, ate mu kiseera kye kimu n'akade ku luggi nako ne kavuga.\nNasooka kukwata ssimu, mukyala Joyce Mpanga yeeyali akubye, yali muliraanwa wange nga nsula kumpi ne we yali asula, yantegeeza mu ddoboozi erikkakkamu nti; "mwanattu oba wandiyiseeko wano" Nneewuunya lwaki ansuubira okukyala essaawa ezo!\nBwe nava ku ssimu ate ne nziruka ku luggi okuggulira eyali akuba akade, yali mukyala Carla Scofield omukuza wange e Bungereza, ye yakantema nga kitange bwe yali akisizza omukono.\nNasooka kuwakana ne mmuteegeeza nti nnaakamala okwogera naye ku ssimu, yankakasa nti kituufu azaaye, kyankuba wala, nali sikisuubira kiseera ekyo.\nTwagenda ne Muky. Scofield ewa Mw. Mpanga gye twava okugenda Kitange gye yali asula.\nEbiseera ebyo ensi Buganda yali ya mirembe ng'olwawo okulaba omufu, nze ku kitange kwe nasookera okulaba omufu ate mu famire.\nOlw'okuba enfa ye yali ya kikutuko, tetwaziikirawo, waayitawo ekiseera nga poliisi ekyakola okunoonyereza kwayo olw'engeri etaali nnambulukufu kitange gye yakisaamu omukono.\nEbiseera ebyo e Bungereza abaana ba Mutesa twaliyo babiri nze ne Ssaabasajja Ronald Muwenda Mutebi II, mukulu waffe omumbejja Dorothy Nassolo yali agenze mu yunivasite e Nairobi.\nAwaka we yali abeera yaliwo n'abakuumi be abaali bakulirwa Major Katende gwe yava naye e Buganda.\nObulombolombo obusoboka bwakolebwa Abaganda abaali e Bungereza nga bakulembeddwaamu eyali Katikkiro wa Buganda ebiseera ebyo, oweek. Jehoash Mayanja Nkangi.\nNga 3/12/1969, olw'okuba yali ofiisa mu magye ga Kkwiini mu kibinja kya Granadier Guards, omubiri gwe gwatwalibwa mu Guards Chapel okumusabira, Abaganda abaali e Bulaaya baakung'aana bangi, olwamala okusaba, enjole ye n'eterekebwa mu kitongole ekikola ku bafu ekiyitibwa Kensal Green.\nMu Uganda nayo eriyo Abaganda abaasobola okujja e Bungereza okwetaba mu kuziika, nga mwe mwali; Nnaabagereka Damalie Kisosonkole, Muky. Margaret Kayizzi muto wa Namasole Irene Driscilla Namaganda, omugenzi Bp. Adrian Ddungu eyali omusumba w'e Masaka, Mw. Batte eyakiikirira abayizi b'e Makerere n'abalala.\nAKOMEZEBWAWO KU BUTAKA\nEnjole e Bungereza yamalayo emyaka ebiri, oluvannyuma ng'eyali Pulezidenti Obote bamukunkumudde omukono mu kibya, mu 1971 Amin eyali amuddidde mu bigere yakkiriza enjole ya kitaffe okukomezebwawo ku butaka.\nEbiseera ebyo nali nsoma mu University of Nairobi, gye nava ne nkomawo mu Uganda okuddamu okuganzika kitange. Okuva e Ntebe, enjole yatuukira Namirembe gye twalindira.\nEkimu ku bintu bye sisobola kwerabira, Abaganda bangi baatubeererawo mu mbeera enzibu nga kitaffe ali mu buwanganguse, n'oluvannyuma ng'azaaye, era nga famire ya Ssekabaka Mutesa tusiima nnyo Obuganda bwonna olw'ensonga eyo.\nLyali ssanyu na biwoobe eri Obuganda okulaba nga Kabaka waabwe akomezeddwaawo ku butaka. Abantu baakwatirira ku makubo gonna agajja e Namirembe, nga baagala okukuba ku mwagalwa waabwe eriiso evvannyuma.\nAmin yakola nnyo, gamba yalongoosa oluguudo lwa Nabulagala- Kasubi oluva ku kkanisa e Namirembe n'alukuba kkoolaasi okwanguyiza abakungubazi eby'entambula.\nEmikolo gy'ennono gyakulemberwamu Ssaabalangira Lukongwa eyaliko wamu n'abataka, ku ludda lwa gavumenti, entegeka yakulemberwa Abu Kakyama Mayanja ne Wannume Kibedi.\nOlwava e Kasubi, emikolo emirala ne gikolerwa mu Lubiri lwe e Bamunaanika Ssaabasajja n'asumikibwa.\nWadde tekyayogerwa mu lwatu, naye Abaganda emikolo gino olwaggwa baakitegeera nti omulangira Mutebi ye Kabaka wa Buganda omuggya addidde kitaawe mu bigere.\nBino olwaggwa Ssaabasajja Ronald Muwenda Mutebi II n'addayo ku misomo gye e Bungereza.\nOKUZAAWA KWA KITAFFE KWATUKOSA\nKitaffe yazaawa ku myaka mito nga yaakaweza emyaka 45, mu kaseera we twali tusinga okumwetaagira, nga famire twasaasaana olw'ozaawa kwe kubanga yeeyali atugatta, buli omu yalinga asigadde ku lulwe, nga tetulina muntu atukumaakuma n'okutugatta.\nAbaali bakuzeemu yaleka atuyigirizza okugumira embeera ez'enjawulo, naye abamu baasigala bato ddala, abalala tebaamulabanako olw'embeera enzibu eyaliwo.\nKaakano emyaka 50 bukya akisa mukono, nsaba Mukama Katonda yonna gy'ali amuwummuze Mirembe.\nNga bwe byabuuliddwa Vivien Nakitende.\nBbaasa w'essomero akubye omwana embooko 100 ku kabina n'amuyuza: Amwokyezza ne ppaasi\nAbeemifumbi beebugira za Kampala\nAb'emifumbi bawaga kusitukira mu ngule Ssande eno


OMULOKOZI ATAVAAWO BULI LUNAKU\nEkiro kimu eky'enzikiza omuvubuka Omukristayo ayitibwa "Petero" bwe yabulira mu nsiko omutaali bantu, Katonda yamuyita erinnya lye "Petero." Eddoboozi eryava mu ggulu bwe lyaddamu okuyita omulundi ogw'okubiri nti 'Petero' Petero bwe yayimirira n'atunula wansi era n'alaba nga yali agenda okugwa mu lunnya oluwanvu mwe baasimanga amayinja.\nTekyandibadde kya kitalo singa buli omu ku ffe ffena tuwulira Katonda ng'atuyita amannya gaffe? Tekyandibadde kikulu singa Katonda yali mukwano gwaffe atambulira awamu naffe ku lusegere era nga tusobola okutuula awamu naye ne tunyumya emboozi naye ku ntalo zaffe ne ku bye tusuubira?\n1. OKUBEERA AWAMU NE YESU OKUTALIIKO KIKOMO\nKikkirize oba kigaane, tusobola okubeera okumpi ennyo ne Yesu okusinga bwe kyandibadde singa Yesu yasigala naffe nga muntu alabibwa n'amaaso. Mu butuufu kyandibadde kya kitalo ddala okubeera ne Yesu mu mubiri ng'ali mu kibuga kyaffe, naye lowooza ku bungi bw'abantu abandibaddewo nga buli omu afuba okulaba ng'amukubako eriiso lye. Lowooza nga kyanditumaze mu bulamu bwaffe bwonna okufunayo akaseera ak'eddakiika entono ennyo okwogerako naye.\nKristo ayagala okuteekawo enkolagana ey'oluganda ey'obuntu na buli kinnomu kuffe. Eno y'ensonga lwaki yaleka ensi eno n'agenda okuweereza mu mulimu ogw'enjawulo mu ggulu asobozese buli omu kuffe buli lunaku okubera okumpi naye. Kubanga tali mu kifo kimu nga bwe gwali bwe yali ku nsi kuno, mu kiseera kino okuyita mu Mwoyo Omutukuvu ali kumpi na buli muntu yenna eyeewaddeyo okukulemberwa.\nKisuubizo ki ekizzaamu amanyi Kristo kye yatuwa nga tannaddayo mu ggulu?\n"LABA NZE NDI WAMU NAMWE ENNAKU ZONNA, okutuusa emirembe gino lwe giriggwaawo." - Mataya 28:20.\nKristo akola ki mu ggulu ekyo ekimusobozesa okubeera naffe ekiseera kyonna?\n"Kale BWE TULINA KABONA ASINGA OBUKULU omunene eyayita mu ggulu YESU OMWANA WA KATONDA, tunywezenga okwatula kwaffe. Kubanga tetulina Kabona asinga obukulu atayinza kulumirwa wamu naffe bunafu bwaffe; naye eyakemebwa mu byonna bumu awatali kibi. Kale tusemberenga n'obuvumu eri entebe ey'ekisa tulyoke tuweebwe okusaasirwa, era tufune ekisa olw'okubeerwa bwe tukwetaaga." - Abebbulaniya 4:14-16.\nWeetegereze ebisuubizo bye tufuna olw'okubeera n'omuntu Yesu Omubaka waffe mu ggulu. "Yakemebwa mu byonna bumu nga ffe." "Atuyamba bwe twetaaga obuyambi." Nga tulina Yesu Kristo nga Kabona waffe asinga obukulu tetwawuliddwa okuva ku ggulu erituli ewala; Kristo ayinza okutuyingiza mu maaso ga Katonda mwennyini. Tekyewunyisa tulagiddwa "okusemberera entebe ey'ekisa n'obuvumu."\nMu ggulu Yesu ali mu kifo ki?\n"(Naye Kabona ono Yesu) bwe yamala okuwaayo ssaddaaka emu olw'ekibi okutuusa emirembe gyonna, n'alyoka atuula KU MUKONO OGWA DDYO OGWA KATONDA." - Abebbulaniya 10:12.\nKristo omulamu - oyo atutegeera - ye mubaka waffe ali "ku mukono ogwa ddyo" ogw'entebe ya Katonda.\nObulamu bwa Yesu Kristo ku nsi kuno bwamuteekateeka butya okubeera Kabona waffe?\n"Kyekyava kimugwaanira mu byonna okufaananyizibwa BAGANDA BE, alyoke abeerenga Kabona asinga obukulu, ow'ekisa omwesigwa mu bigambo ebiri eri Katonda, olw'okutangirira ebibi by'abantu. Kubanga olw'okubonyabonyezebwa, KY'AVA AYINZA OKUBABEERA ABO ABAKEMEBWA." - Abebbulaniya 2:17-18.\n"Muganda waffe" eyayambala obuntu bwaffe, yakemebwa nga ffe bwe tukemebwa, mu kiseera kino ye Kabona waffe asinga obukulu ku mukono ogwa ddyo ogwa Kitaffe. Yatufaanana, amanyi byonna bye tuyitamu. Yalumwako enjala, ennyonta, yakemebwa, era yakoowa. Yatuukako ekiseera eky'okwetaga okusaasirwa era n'okutegerwa.\nNaye ekisinga byonna, Yesu agwanira okubeera Kabona waffe asinga obukulu kubanga "yafa olw'okutangirira" ebyonono byaffe. Yasasula omuwendo ogw'ebibi byaffe bwe yafa mu kifo kyaffe. Eno y'enjiri, amawulire amalungi eri abantu bonna abali buli wantu ate ag'ekiseera kyonna.\nOmu ku bakulembeze baffe ab'essomero lya Bayibuli bino bye bya mubaako:\n"Omuwala waffe asingira ddala obuto bwe yali aweza emyaka esatu entebe emenyebwa n'emuluma olugalo n'eggumba n'eryasa. Bwe twali tumuddusa tumutwala ew'omusawo, okukaaba kwe olw'obulumi kwatutuuka ku mitima. Naye mukulu we ow'emyaka etaano kyamuyisa bubi nnyo. Sigenda kwerabira bigambo bye bye yayogera ng'omusawo amaze okujjanjaba mune. Yakaaba n'agamba nti: 'Haaa\ntaata, singa kisoboka nandyagadde obulumi buno bubeere ku ngalo yange!'"\nAbantu bonna bwe baali nga boononeddwa ekibi, era nga basaliddwa omusango ogw'okufa emirembe gyonna, Yesu yagamba Kitaawe nti: "Kitange njagala kibere ku nze." Era Kitaawe yawa Yesu ekyo kye yali ayagala ku musaalaba. Omulokozi waffe yatuusibwako obulumi bwonna obwo obutubonyaabonya - era n'okusingawo.\n2. ENJIRI MU NDAGAANO ENKADDE\nAbantu ba Isiraeri bwe baasiisira wansi w'olusozi Sinaayi Katonda yalagira Musa azimbe weema ey'okusinzizangamu eyeetikkibwa ng'agikola "mu ngeri y'ebyo bye yalagibwa ku lusozi" (Kuva 25:40). Oluvannyuma lw'emyaka nga 500, Kabaka Sulemani yazimba endala ey'amayinja eyadda mu kifo ky'eyo eyeetikkibwanga. Era yeekaalu eyo yazimbibwa ku pulaani y'emu ng'eri eyeetikkibwanga.\nKatonda bwe yawa Musa ebiragiro eby'okuzimba yeekaalu kigendererwa ki eky'enjawulo kye yalina mu birowoozo bye?\n"Era bankolere awatukuvu; NDYOKE NTUULE WAKATI WAABWE." - Kuva 25:8.\nEkibi kyaleeta akwawuukana okubi wakati w'omuntu ne Katonda we. Yeekaalu oba awatukuvu lye lyali ekkubo lya Katonda eryalaga engeri Katonda gye yali ayinza okubeera mu ffe. Awatukuvu oba Yeekaalu nga bwe yatuumibwa oluvannyuma yafuuka ekintu ekikulu eky'eddiini era nokusinga mu Ndagaano Enkadde. Buli nkya era n'akawuungezi abantu baakung'ananga okwetooloola Yeekaalu era ne baba n'enkolagana ne Katonda (Luke 1:9,10) nga bakaayanira ebisuubizo bye ebigamba nti: "Eyo kwenaasisinkaniranga naawe" (Kuva 30:6).\nEndagaano enkadde eyigiriza enjiri y'emu ey'obulokozi n'eyo mu Ndagaano Empya. Endagaano zombi ziraga Yesu ng'afa ku lwaffe era ng'aweereza nga Kabona asinga obukulu mu Yeekaalu eyo mu ggulu.\n3. OKUWEEREZA KWA YESU KU LWAFFE KWALAGIBWA MU YEEKAALU\nYeekaalu awamu n'emikolo egy'okuweereza gyalaganga ku ekyo Yesu ky'akola mu kiseera kino mu Yeekaalu ey'omu ggulu era ne ku ekyo ky'akola kaakano ku nsi okutuwa omukisa era n'okutulung'amya buli kinnomu ku ffe mu bulamu bwaffe obwa bulijjo.\nOkuva nga Yeekaalu eyo ku nsi bwe yakolebwa ng'egooberera ekifaananyi ekya Yeekaalu eyo mu ggulu, ewa ekifaananyi ekya Yeekaalu eyo mu ggulu Kristo gy'ali kati ng'aweereza. Okuva Essuula 25-40 zinnyonnyola okuweereza awamu n'emikolo egyalinga mu Yeekaalu. Mu bufunze enzimba ya Yeekaalu erabikako mu Ndagaano Empya bw'eti.\n"Era n'Endagaano eyasooka yalina amateeka agaagobererwanga mu kusinza Katonda era yalina n'ekifo ekitukuvu ekyo ku nsi kuno\nKubanga waatekebwawo weema. Mu kitundu (ekisenge) kyayo ekisookerwako mwalimu ekikondo ky'ettaala, emmeeza n'emigaati egiweereddwayo eri Katonda. Ekitundu ekyo nga kiyitibwa Ekifo Ekitukuvu. Emabega w'olutimbe olw'okubiri, we waali eweema eyitibwa entukuvu ennyo. Mu yo mwalimu essanduuko ey'endagaano ebikkiddwako zaabu enjuyi zona. Mu ssanduuko eyo mwalimu, ebipande eby'endagaano, (Katonda kwe yawaandiika amateeka ekkumi. Ekyamateeka 10:1-5). Kungulu ku ssanduuko kwaliko ba Kerubi abeekitiibwa basiikiriza entebe ey'okusaasira." - Abebbulaniya 9:1-5.\nEweema entukuvu oba Yeekaalu yalina ebisenge bibiri, Ekifo Ekitukuvu n'e kifo ekisinga obutukuvu ennyo. Olujja lwali mu maaso ga Yeekaalu. Mu lujja mwalimu ekyoto ekya ffeeza, bakabona kwe baaweerangayo zissaddaaka era n'ekibya ky'amazzi mwe baanaabanga.\nSsaddaaka ezaweebwangayo ku kyoto ekyo zaali ziranga Yesu oyo okuyita mu kufa kwe ku musaalaba eyafuuka "omwana gw'endiga ogwa Katonda aggyawo ebibi by'ensi." (Yokana 1:29). Omwonoonyi ayagala okwenenya bwe yajjanga ku kyoto n'essaddaaka ye era n'ayatula ebibi bye, yafunanga okusonnyiyibwa era n'okulongoosebwa. Mu ngeri y'emu mu kiseera kino omwonoonyi afuna okusonyiyibwa n'okunaazibwa okuyita mu musaayi gwa Yesu (1 Yokana 1:9).\nMu kisenge ekisooka ekyo ekyayitibwanga Ekifo Ekitukuvu mwabangamu ettabaaza ez'ebikondo musaanvu yayakanga butayosa, ng' eno yali etegeeza Yesu omusana oba ekitangaala ky'ensi yonna ekitazikira (Yokana 8:12). Emmeeza ey'emigaati egyawongebwanga eri Katonda kaali akabonero akaali kategeeza omugaati ogw'obulamu bwa Kristo obukkusa enjala yaffe ey'Omwoyo (Yokana 6:35). Ekyoto ekya zaabu eky'obubaane, kyali kiraga okuweereza kwa Yesu okw'okusaba kw'atusabira mu maaso ga Katonda (Kubikkulirwa 8:3,4).\nMu kisenge eky'okubiri oba ekiyitibwa ekisinga obutukuvu mwalimu ssanduuko eya zaabu ey'endagaano. Eno yali etegeeza entebe ya Katonda. Ekibikkako kyayo eky'okutangirira oba ekifo eky'ekisa, kyali kitegeeza okutabaganya kwa Kristo Kabona waffe asinga obukulu, ng'awoza ku lw'omuntu omwonoonyi eyamenya amateeka ga Katonda. Ebipande ebibiri eby'amayinja Katonda kwe yawandiika Amateeka ekkumi byakuumirwa nga wansi w'ekifo eky'ekisa. Bamalayika aba zaabu ab'ekitiibwa baabikkanga ku kifo eky'ekisa buli omu ng'ali ku nkomerero y'essanduuko. Omusana ogw'ekitiibwa gwayakanga wakati wa ba Kerubi bano ababiri, akabonero akali kategeeza okuberawo kwa Katonda yennyini.\nOlutimbe lwaziyizanga abantu abaali mu luggya obutalaba mu Kifo Ekitukuvu bakabona gye bawererezanga. Olutimbe olw'okubiri mu maaso g'e kifo ekisinga obutukuvu lwe lwaziyizanga bakabona abayingiranga mu kisenge ekisooka obutalaba ebyo ebyali munda.\nYesu bwe yafa ku musaalaba, kiki ekyali ku lutembe luno?\n"Laba, eggigi lya yeekaalu ne liyulikamu wabiri okuva waggulu okutuuka wansi." - Mat 27:51.\nEkifo ekisinga obutukuvu kyasigala mu bbanga Yesu bwe yafa. Nga Yesu amaze okufa tewakyali lutimbe wakati wa Katonda Omutukuvu n'omukkiriza omwesigwa kubanga Yesu Kabona waffe asinga obukulu atuyingiza mu maaso ga Katonda (Abebbulaniya 10:19-22). Tutuuka butereevu mu maaso g'entebe eyo mu ggulu, kubanga Yesu Kabona waffe asinga obukulu ali ku mukono gwa ddyo ogwa Katonda. Yesu atusobozesa okujja mu maaso ga Katonda - mu mutima gwa Kitaffe ow'okwagala. N'olwekyo, "Leka tusembere kumpi."\n4. KUFA KWA KRISTO OKUTULOKOLA OKUBIKKULIBWA\nNg'ekifo kya yeekalu eky'oku nsi bwe kyakolanga ekifaananyi ekyava mu Yeekalu ey'omu gulu, Yesu mu kiseera kino gy'aweereza ku lwaffe, emikolo egyakolebwanga mu Yeekalu ey'oku nsi gyali; ekifaananyi eky'ebyo ebikolebwa mu ggulu (Abebbulaniya 8:5). Naye waliwo enjawulo nene: Bakabona abaaweerezanga mu Yeekalu ey'oku nsi tebaasobolanga kusonnyiwa bantu kibi, naye ku musaalaba gwa Yesu eyajja "ku nkomerero y'emirembe yalabika okuggyawo ebibi olwokwewayo yennyini" (Abebbulaniya 9:26).\nEkitabo ekya Abaleevi mu Ndagano Enkadde kinnyonnyola kalonda agenda ewala ku mikolo egyakolebwanga mu Yeekaalu. Emikolo egy'omu Yeekaalu gyali gigabanyiziddwamu mu bitundu bibiri: okuweereza okwa buli lunaku era n'emikolo egya buli mwaka. (ZUULA owe No. 13 ajja kwogera ku mikolo egya buli mwaka.)\nMu kuweereza okwa buli lunaku bakabona baawangayo Ssaddaaka olw'omuntu omu era n'olw'abantu bonna ab'egwanga lyonna. Omuntu bwe yayonoonanga, yaleetanga, ensolo eteriiko bulema "ng'ekiweebwayo olw'ekibi" yateekanga emikono gye ku mutwe gw'ekiweebwayo eky'ekibi era n'agittira mu kifo ky'ekiweebwayo ekyokebwa (Baleevi 4:29). Omusango gw'omwonoonyi guteekwa okukyusibwa okumuvaako ne ggudda ku nsolo eterina musango olw'okwatulirwako ekibi era n'okugiteekako emikono. Kano kaali akabonero aka Kristo okwetikka omusango gwaffe ku musaalaba, "Ye ataalina kibi yafuuka ekibi ku lwaffe" (2 Bakoliso 5:21). Ssaddaaka ey'ensolo yali eteekwa okuttibwa era n'omusayi gwayo ne guyiika kubanga yali eranga ku kiseera eky'omu maaso ku kibonerezo ekikulu Yesu kye yabonaabona ku musaalaba.\n5. LWAKI OMUSAYI GWAYIIKA?\n"Era awatali kuyiwa musaayi, tewabaawo kusonyiyibwa" (Abebbulaniya 9:22). Kiki ekyalingawo mu Ndagaano Enkadde mu Yeekaalu ekyalaganga mu kiseera eky'omu maaso ku kikolwa ekimu ekikulu eky'obulokozi ekya Kristo? Ng'amaze okufa olw'ebibi byaffe yayingira mu kifo ekitukuvu "n'ayingirira ddala omulundi gumu mu kifo ekitukuvu n'omusaayi gwe gwennyini. ng'amaze okutufunira okununulibwa okutaggwaawo" (Olunyiriri olwe 12). Omusaayi gwa Yesu bwe gwayiika ku musaalaba olw'ebibi byaffe "olutiimbe olwo mu Yeekaalu (mu Yerusaalemi) ne luyulikamu wabiri okuva wagulu okutuuka wansi" (Matayo 27:51). Kubanga olwa Ssaddaaka ya Yesu ku musaalaba, Ssaddaaka ez'ensolo zaali tezikyetaagibwa.\nOmusaayi gwa Yesu bwe gwayiibwa ku musaalaba yali awaayo obuwulize bwe obw'obulamu bwe obutuukiridde nga budda mu kifo eky'obulamu bwaffe obwalemwa. Omwana ne Kitawe bwe baali baawuukana ku musaalaba, Kitawe w'Omwana yagenda n'obulumi era n'Omwana n'afa omutima gwe ne gwabika. Katonda omwana kennyini yakka mu byafaayo by'omuntu okwetikka ebyo ebyava mu kibi era n'okulaga mu mazima ekibi bwe kifaanana. Yali asobola okusonyiwa aboonoonyi awatali kukendeza buzito bwa kibi. Kristo "yaleeta emirembe okuyita mu kufa kwe ku musaalaba" (Bakolosayi 1:20).\n6. OKUBIKKULIRWA KWA YESU OKUBEERA OMULAMU OKUTULOKOLA\nMulimu ki ogwa Yesu ogwa buli lunaku mu Yeekaalu y'omu ggulu?\n"Kyava ayingiza bulijjo okulokola abo abajja eri Katonda nga bayita mu ye, KUBANGA ABEERA MULAMU ENNAKU ZONNA okubawolerezanga." - Abebbulaniya 7:25.\nYesu kaakati "mulamu" okuwaayo omusaayi gwe, Ssaddaaka ye, ku lwaffe. Mu kiseera kino akola n'obwegendereza obw'ekitalo okulokola buli muntu yenna okuva mu mutawaana ogw'ekibi. Nga bali mu nsobi, abantu abamu balowooza nti omutabaganya waffe, Yesu mu ggulu yeegayirira Katonda Kitaffe atayagala kutusonyiwa. Naye mu butuufu Katonda mu busanyufu bwe akkiriza ssaddaaka y'omwana we ku lwaffe.\nNga Kabona waffe asinga obukulu mu ggulu, Kristo mu kiseera kyekimu yeegayirira olulyo lw'omuntu. Akola okuyamba bannanfuusi okufuna omukisa ogw'okubiri ogw'ekisa era n'okuyamba aboonoonyi okufuna essuubi mu mawulire amalungi (Enjiri) era ayamba abakkiriza okuzuula obugagga obusingako obungi mu Kigambo kya Katonda era n'okufuna amaanyi amangi mu kusaba. Yesu alongoosa empisa zaffe zibe nga zikkiriziganya n'Amateeka ga Katonda, era atuyamba n'okubeera n'empisa ezo ezijja okugumira ekiseera eky'okugezesebwa.\nKatonda yawaayo obulamu bwe ku lwa buli muntu eyali abaddeko ku nsi kuno. Era kaakati, nga Kabona asinga obukulu oba "bulijjo ng'omutabaganya, mulamu" okukulembera abantu okukkiriza okufa kwe okw'ebibi byabwe. Newankubadde nga ku musaalaba yatabaganya olulyo lw'omuntu lwonna olwagwa naye kennyini, naye tasobola kutusonyi okuggyako nga tukkiriza ekisa kye. Abantu tebagenda kuzikirira kubanga baali boonoonyi, naye balizikirira olw'okubanga baagaana okukkiriza okusonyiyibwa Yesu kw'atuwa.\nEkibi kyazikiriza oluganda olw'okwagala Adamu ne Kaawa omulundi ogumu kwe baalina ne Katonda. Naye Yesu, ng'endiga ya Katonda, yafa okuwa eddembe olulyo lw'omuntu okuva mu kibi era n'okuzzaawo omukwano guno ogwafa. Omaze okumuzuula nga Kabona wo asinga obukulu, oyo abeera omulamu bulijjo okukuuma enkolagana yo ne Katonda wo ey'okumpi era ennamu?\nOkufa kwa Kristo nga ssaddaaka kwa njawulo nnyo. Okuweereza okw'omu ggulu okwa Kristo tekulina kw'okugerageranyiza. Ekintu kimu Kristo aleeta Katonda kumpi naffe. Ekirala Kristo asobozesa Omwoyo wa Katonda okutuula mu mitima gyaffe. Yeejjako ebibye byonna alyoke atujjuze ffe. Yeetaaga okuva gyetuli, okwewayo kwe kumu ng'okukwe. Leka naffe tumukkirize bulambalamba ng'omulokozi waffe era nga Mukama ow'obulamu bwaffe.


Bukedde Online - Tunuulira abakazi n'abasajja abakola emirimu egitali gya bulijjo\nTunuulira abakazi n'abasajja abakola emirimu egitali gya bulijjo\nBAZE YANTEMA N'ANZIIKA KU SSEKUKKULU YA 1999\nOmupiira guuguno ddakiika ku ddakiika\nABAGANDA baalugera nti enswa bw’ekyusa amaaso, nga naawe okyusa envubo. Abantu bwe balabye ng’emirimu gikalubye ne bakyusa obuwuufu anti emirimu egibadde gimanyiddwa ng’egy’abasajja, kati n’abakazi bagikola ate n’abasajja ne bakola egy’abakazi. Abeenyigidde mu mirimu gino batotodde engeri gye bakol\nBya KIZITO MUSOKE ne SOFIA NALULE\nABAGANDA baalugera nti enswa bw’ekyusa amaaso, nga naawe okyusa envubo. Abantu bwe balabye ng’emirimu gikalubye ne bakyusa obuwuufu anti emirimu egibadde gimanyiddwa ng’egy’abasajja, kati n’abakazi bagikola ate n’abasajja ne bakola egy’abakazi. Abeenyigidde mu mirimu gino batotodde engeri gye bakolamu.\nGrace Mbabazi kondakita mu wa takisi: “Mbeera Makindye omulimu guno ngukolera mu mmotoka ezigenda e Nateete - Wakaliga.\nNnali ddereeva wa mmere mu kibuga, kyokka KCCA ng’etuyigganya era bwe nalaba ng’emmere ekalubye, ate nga nnina omwana gwe nnina okulabirira kwe kusalawo okusaba abavuga mmotoka banzikirize nkole obwakondakita.\nBwe nagutandika abakyala bangi bampagira, era kino kyanzizaamu amaanyi.\nOmulimu guno gufuna okusinga okutambuza emmere. Tewali mulimu gwatonderwa basajja oba bakazi buli mulimu oba oli mukazi oba musajja ogusobola.\nAbasajja abamu baagezaako okunzigya ku mulamwa nga bankwana naye saabitwala ng’ekikulu kubanga nail mmanyi ekindeese era sibamalira budde bwange.\nNkimanyi olunaku lwe naatandika okuganza kondakita munange oba ddereeva ng’enda kuba nfiiriddwa omulimu.”\nGrace Mbabazi ng’ali mu mmotoka mw’akolera obwakondakita.\nFlorence Mirembe, asala nviiri z’abasajja, “Nkolera Nakulabye mu Delight Salon, nga gye nsalira abasajja enviiri. Okutandika okusala enviiri z’abasajja, namala kukiraba ng’abakyala abakola ez’abakazi bangi, nze kwe kwagala okukolawo eky’enjawulo.\nNakizuula nti okusala enviiri z’abasajja kitwala obudde butono. Olw’okuba ndudde mu by’enviiri, nakiraba abalenzi abasala enviiri, batawaanya nga n’olumu tebabeera ku mulimu, kwe kusalawo nange mbayingirire.\nKyokka ekizibu kye ntera okusanga ku basajja abamu bw’oba tonnaba kumusala takkiriza nti osobola, kyokka bw’omukolako obulungi asiima era n’akomawo n’olulala. Abasajja tebakaluubiriza era tebeeronda.”\nAlfred Agom , omusomesa we bye nviiri ku YMCA mu Kampala. “Enviiri sizikomya mu kuzisiba busibi kyokka era ntendeka n’abaagala okuyiga okuzikola. Waliwo n’abantwala mu saluuni ez’enjawulo ne nzibasomesa.\nEby’enviiri mbirinamu dipulooma, okuva mu Supreme School of Beauty. We nasomera ng’abantu bambuuza engeri omusajja gy’oyinza okusoma eby’abakazi, era natuukako ekiseera nga n’olumu siyinza kukyatula nti bye nasoma.\nWabula ggwo omulimu gunyumira nnyo, kuba abakyala bantu balungi okukolagana nabo, era nga bakola enviiri oba balina ssente oba tebalina, tebagumiikiriza busiiwuufu.\nMu mulimu gwange okumanya kwo, kwe kufuna kwo. Omulimu guno gumbezezzaawo era nga nagugulamu n’emmotoka gye ntambuliramu. Abasajja mbakubiriza baguyingire kuba basajja twanguyirwa nnyo abakazi.”\nMuniira Nakayiza Bukenya, alina bbuca y’ennyama, era yaagyetemera: “Bwe namaliriza S.6 nakola koosi y’ebyo busuubuzi, kyokka ne sigimalaako nga sirina ssente.\nNakola emirimu mingi omuli okutunda edduuka n’okutambuza emmere, okutuusa byonna lwe nabikoowa ne nkomawo awaka ku Kaleerwe ne ntuula.\nHaji Musa Ssennabulya ku Kaleerwe yampa omulimu gw’okumubalira ebitabo bye ku bbuca ye. Omulimu guno nagukola okuva 2000 okutuuka 2004.\nTwakeeranga ku 11 ate ne tunnyuka kiro, nasalawo okufumbirwa nsobole okuwummulamu.\nBwe nazaala ne nnoonya omulimu nate nga sigulaba, ate nga sirina na ssente ze nsobola kukozesa kwetandikirawo ogwange.\nTwasonda ssente ne ng’amba baze ankolera bbuca y’ennyama ne tugikola e Ntinda.\nEkirungi nnali njize engeri gye mbaddeko ewa Hajji Ssennabulya. Mu bbuca nasooka ne nteekamu omukozi, kyokka ssente nga tezijja bulungi, kwe kusalawo okwekwatiramu era kati ennyama ngitemera ddala.\nAkasente kayingira era bakasitoma nnina ate abasajja bampagidde. Bajja nga baagala okulaba ku mukazi atema ennyama. Kati siraba mulimu mulala gwe nsobola kukola. ”\nUmar Nsubuga, mukozi wa nviiri e Kazo: “Omulimu guno naguyigira ku maama wange omugenzi Nakato Nansamba. Bwe yafa embeera yambijjirira era n’okusoma ne nkuvaako.\nNasalawo okutandika okukola emirimu egy’enjawulo okusobola okweyimirizaawo. Nasitulako ku migugu, okuyonja kaabuyonjo ku Kafumbe Mukasa, eno gye nasisinkanira omukyala Gloria eyansaba mmuyambeko mu saluni saluuni ye.\nNakozesa amagezi ge najja ewa Gloria ne ntandika okulumba abantu mu mayumba gaabwe nga mbategeeza nga bwe mmanyi okusiba enviiri.\nBano nafunira ddala bangi era ekyavaamu kwe kuteekawo saaluni ne nneetongola. Mu kiseera kino nsibira Kazo era nga nsiba buli kika kya nviiri.”\nNnaalongo Janat Ntege, akuba bbulooka e Nabweru: Oluvannyuma lwa baze Ssaalongo John Ntege okuwummuzibwa ku mulimu nga mulwadde ate n’afa, nakizuula nga sikyalina mulimu mulala gwe nsobola kukola okuggyako okukuba bbulooka.\nNakuba bbulooka ne mpeza 600. Bbulooka zino ze nakozesa okuzimba ennyumba gye nsulamu.\nEby’okunsekerera nti omukazi akuba atya bbulooka nabissa ku bbali, era nga mu kiseera kino okukuba bbulooka gwe mulimu gwange.\nBbulooka emu ngitunda 150 era ssente zino zinnyambye okuweerera abaana n’okubaliisa.\nMargret Kubingi, ddiifiri omukazi ow’omupiira gw’abasajja:\n“Baze ye yanjagazisa omupiira era n’agunjigiriza omupiira, kuba yali musambi wa mupiira era nga ddiifiri.\nBuli lwe yalinanga omupiira gw’okufuuwa ng’antwala.Nagendanga ne kalaamu ne mubuulira buli nsobi gye yafuuwanga.\nOmupiira bwe gwaggwanga nga mmubuuza buli nsobi gye yafuuwanga ne nsonga eyali emufuuyisizza ensobi eyo.\nNga wayiseewo emyaka ebiri, yantwala ne njiga okugufuuwa. Nze omukazi yekka eyatendekebwa mu kusoma okwo era nga Charles Masembe ye yatutendeka.\nNatandikira mu baana ba masomero era kati emyaka 14 nga ngufuuwa. Nfuuyiddeko mu mipiira gy’amasaza, egy’ekibinja ekisooka ne Supa.\nMu kiseera kino nnina baaji ya FUFA ne FIFA era nasoma okutendeka baddiifiri.\nMu kiseera kino nsomesa badiifiri mu ggwanga.\nNze ssentebe wa baddiifiri abakyala mu ggwanga era nfunyeemu ebirungi bingi nga ssente n’okumanyibwa abantu.”\nAlex Ice Mutumba,(mu kifaananyi) omusibi w’enviiri z’abakazi; agamba nti, “Nkolera ku kizimbe kya Majestic Plaza nga kwe nsibira enviiri.\nOmulimu guno natandika okugwagala nga nkyali muto kuba maama gwe yakolanga.\nMaama yanjigirizaamu akatono okutuusa mikwano gyange okuli Wizzi ne Isaac lwe banjigiriza.\nAbakyala bampagidde nnyo era ng’okusinga nsiba nviiri za ‘dread locks’, ‘stylin’ ne ‘Cornrose’. Abakazi bantu balungi era banettanidde.\nOkukola mu bakazi kinnyambye okufunamu ssente era nguze poloti nsuubira n’okufuna ebirala bingi.”\nTunuulira abakazi n''abasajja abakola emirimu egitali gya bulijjo\nAbaana bana babookedde mu nnyumba e Nakasongola\nAb'omu Ndeeba balumbye poliisi okuginya ababatigomya\nLwakataka azzeemu okukwatibwa n'aggulibwako ogw'okukozesa obubi emmundu


Bukedde Online - Pajero yange baajibba ebyalimu ne mbikwate ne baze!\nMuseveni annyonnyodde lwaki yakozesa eby'akabina k'engo ku bamuvuganya\nAbaajingirira sitampu ya ssentebe e Kasang...\nJane Lule ku ddyo alumiriza bba Henry Bazira ku kkono okumubba ate wansi ye Pajero eyogerwako okubbibwa Bazira\nJANE Lule omusuubuzi mu Kikuubo akyasobeddwa engeri omwami we gw’alinamu abaana gye yeekobaanye n’ababbi ne bamutwalako emmotoka ye Prado ne ssente. “Ne bwe nnategedde era ne nkakasa nga baze ye yawendudde ababbi, kyokka emmotoka yange ne ssente bikyabuze. Poliisi enoonyezza n’ebulwa.\nObulamu awaka buzibuwadde. Sikyalina mirembe-osula otya mu nju n’omusajja gw’omanyi nti yakuliddemu olukwe”, Jane bakira bw’ayogera mu nyiike. Jane agamba nti amaze emyaka 20 ne bba Henry Bazira akolera ku kitebe ky’omubaka wa Denmark mu Uganda. Bazira yali Mutembeeyi n’akwana Jane ng’akyasoma. Yayingira mu Kikuubo mu 2005, Katonda n’amukwatirako ssente ne ziwera.\nN’azimba enju ya kalina e Kawempe ku lukadde. (Olukadde lwe luguudo oluva e Kawempe ne luggukira e Maganjo. “Taata w’abaana bange abasatu atabuse alinga gwe baafuuyidde emmindi. Ayagala enju tugitunde tugabane ssente.\nYafunyeyo n’omukazi omulala gw’atiitiibya ng’agamba nti omusajja eyeesobola tabeera na mukazi omu”, bwe yategeezezza. Emmotoka okubula agamba nti nga November 13, 2015 bba yannyuka n’amunonako mu Kikuubo.\nOmusajja yansaba tuyite ku bbala ya Vegas e Kawempe asooke anywe eccupa ya bbiya tulyoke tudde eka. Okuva mu Kikuubo, omwami ye yavuga mmotoka ne tugisimba ku Vegas. Twayingira mu bbaala, omusajja n’anywa eccupa nnya nga mmulinze nze sirina kye nnwa njagala kudda ka kusanga baana.\nOluvannyuma lw’eddakiika nga 40, twafuluma bbaala tudde eka. Okutuuka ebweru ng’emmotoka teriiwo. Nnakola ekisoboka okutaasa emmotoka yange kubanga nnagigula ssente nnyingi. Nnapangisa aba bodaboda bagezeeko okunoonya, kyokka omwami wange n’awabula nti engeri obudde gye buli bwa kiro ababbi basobola okututusaako obulabe. Olwo essaawa zaali zisusse mu 4 ekiro.\nOmusajja yagenda ku poliisi e Kawempe n’awaaba, omukazi(Jane) yadda waka asange abaana. “Nkozesezza abaserikale okuginoonya n’ebula.Bwe waayita ennaku omwami n’akomawo n’ebimu ku bintu ebyali mu mmotoka okuli jaketi,ensawo yange, engatto z’omusajja ne ‘track suite’. Bwe nnalaba ebintu bino omutima gwankubira nti baze amanyi ku bubbi buno”, bwe yategeezezza.\nEnsawo baagibba mulimu ssente 4,500,000/-. Omusajja yeekaza nti ebintu yali aguze bigule okuzzaawo ebyali bibbiddwa ng’alinga ankubagiza kye yava agulira ddala ebifaanana ebyabbibwa.\nOlumu nnali ntambula mu Kampala ku William Street ne nsanga omusajja asala ebisumuluzo gwe mmanyi nga mukwano gwa baze n’ambuuza- omwami wo yandekera ebisumuluzo mbimusalire kyokka teyabinona.\nJane agamba: nnajjirwa ekirowoozo ne mukema oba ebisumuluzo bya Pajero bye yasala bbyo omusajja yabinona! Omusazi w’ebisumuluzo yaluva ku ntono n’annyonnyola nti ebya Pajero yagisimba wano ne mbisala ne tubigezaamu nga bikola bulungi n’abitwala.\nPrado agamba nti, yagigula nkadde ku bukadde 38. Kino Jane bwe yakigatta n’ebintu ebyali mu mmotoka bba bye yakomyawo awaka n’akakasa nga bba ye yakola olukwe lw’okubba emmotoka. “Ensi eno nzibu.\nBino byonna nnabitwala ku poliisi e Kawempe kyokka ne bagaana okuggulawo omusango omulala ku mwami wange nga bagamba nti birina kugattibwa ku fayiro eyasooka CRB1064/2015”, bw’agamba.\nEbyo okubaawo abatuuze baali bazze awaka okutusaasira, omu kubo n’ategeeza bw’amanyi omusawo Omusiraamu asobola okulomba edduwa, emmotoka ne bagikomyawo. Seeka Omusiraamu yaleetebwa n’asaba tugule enkoko asome edduwa ng’agikutteko.\nN’agamba nti we mmalira edduwa emmotoka ejja kuba ezuuse nga n’eyagibba mufu. Amangu ago omwami wange yesooka nti y’aba agenda okugula enkoko. Bwe yatuuka eyo n’akuba essimu nti enkoko zimulemye okwawula Eng’anda ku Nzungu.\nYatumya Seeka agende agironde. Seeka yakomawo ne baze nga wayise essaawa bbiri, olwo Seeka nga yeefudde n’ategeeza nga dduwa bw’atakyagisomye. Bazira ayogedde Nze sirina buzibu bwa maanyi ku mukazi wange wadde nga tulinamu obutakkaanya ng’amaka amalala gonna. Ensonga zonna ziri ku poliisi y’emanyi ekituufu.\nEby’okubula kw’emmotoka biri ku CPS. Birimu n’aba Flying Squad. Saagala nnyo kwogera ku nsonga ziri ku poliisi. Poliisi ennyonnyodde Akulira Flying Squad Herbert Muhangi yategeezezza Bukedde nti ensonga azimanyi bulungi.\nJane Lule byonna yabimbuulira nga bw’atayambibwa Kawempe n’obujulizi obulaga nti bba amanyi ku bubbi bw’emmotoka. Nnalagira fayiro eggyibwe e Kawempe n’essibwa mu ofiisi y’akulira bambega Kampala Metropolitan era balina we batuuse.\nNantaba awangudde lawundi esooka mu lutalo lw'ettaka ne Minisita


Bukedde Online - Taata asobezza ku muwala we ow'emyaka 10!\nBawakanyizza Saudi Arabia okukuba Yemen\nPOLIISI ekutte omusajja kaggwe ensonyi eyakakkanye ku muwala we ew'emyaka 10 gyokka nga muyizi mu kibiina ekyokusatu n'amusobyako.\nBya PADDY BUKENYA, MPIGI\nFrancis Kakooza, 35, omutuuze w'e Galatiya mu gombolola y'e Kiringente y'akwatiddwa oluvannyuma lw'okugezaako okusobya ku muwala we (amannya gasirisiriddwa) omulundi ogwokubiri kyokka n'amwessimattulako n'addukira ku mulirwano n'abategeeza nga kitaawe bwe yabazizza nga batoobe ne jjajjaabwe beebase n'asooberera n'amusobyako omulundi ogusooka kyokka ogwokubiri n'adduka.\nOmwana ono asoma mu kibiina ekyokusatu mu Ssekiwunga Primary School, yatwaliddwa abakulumebeze b'e Kiringente mu ddwaaliro lya Ssekiwunga Health Centre III okwekebejjebwa , omusawo n'akakasa nti kituufu yasobezeddwako.\nAbatuuze bagamba nti omwana abadde abeera ne jjajjawe, Teopista Namirembe, 80 oluvannyuma lwa maama we eyategeerekeseeko erya Namuli okunoba n'abalekawo nga bato kyokka ennyumba ya jjajjaabwe n'egwa olwo ne basengukira ewa Kakooza gye bamaze emyezi ena.\nAkulira okunoonyereza ku buzzi bw'emisango ku poliisi y'e Nakirebe, David Kazibwe yaggudde ku Kakooza omusango gw'okusobya ku mwana atanneetuuka ku fayiro nnamba CRR/64/15 wadde nga Kakooza n'okutuusa kati omusango akyagwegaana.\nYasindikiddwa ku kitebe kya poliisi e Mpigi era akulira okunonyereza ku buzzi bw'emisango, Rose Natukunda n'addamu okutwala omwana ono mu ddwaliro eddene e Mpigi, nayo omusawo n'akakasa nti yasobezeddwako.\nNatkunda yategeezezza nti Kakooza waakutwalibwa mu kkooti avunaanibwe.\nTaata bamugggalidde lwa kusobya ku muwala we\nKazinda bamusibye emyaka emirala 5\nMukula gamumyukidde mu kkooti ku z'okugema


PEP Guardiola, atendeka Man City ayagala kuyingira byafaayo ng'omutendesi asoose okuwangula ebikopo 4 eby'omuzinzi mu sizoni emu.\nYawangula League Cup (Carabao Cup), baatuuse ku fayinolo ya FA Cup, avuganya ne Liverpool ku Premier ate enkya battunka ne Spurs ku ‘quarter' ya Champions League.\nMu Barcelona, yatwala 14 mu sizoni 4 omwali ebya Champions League bibiri ate nga byombi yakuba ManU ya Sir Alex Ferguson! Mu Bayern yawangula ebikopo 7 mu sizoni 3 sso nga mu Man City yaakawangula 4 mu sizoni bbiri n'ekitundu ze yaakamalamu.\nWaliwo abanafuya Guardiola nti si wa kitalo nnyo wabula abeera mu ttiimu ezirina abazannyi abasukkulumye. Wano boogera ku Barcelona eyalina Messi, Iniesta, Xavi, Eto'o, Valencia n'abalala sso nga Bayern yalimu Lahm, Ribery, Robben, Muller n'abalala.\nMu Man City, abamu bakissa ku ssente nti ze zisinze okumweyimirira kuba bamugulira buli muzannyi omulungi gw'asongako. Ensonga zonna eziweebwa ntuufu kyokka sikkaanya na banafuya Guardiola nti si mutendesi mulungi.\nOmutendesi omulungi y'oyo afuula ab'ekibogwe abalungi. Sterling kati ssita okusinga bwe yali mu Liverpool, De Bruyne teyalabwawo Mourinho mu Chelsea kyokka kati tewali atamwegomba, Kyle Walker mu Spurs baali tebamulabamu nnyo muzinzi n'abalala.\nLaporte, Mendy, Bernardo Silva, Sane, Moraes ne Guendogan mu ttiimu z'amawanga gaabwe babeera ku katebe kyokka mu Man City balungi lwa Guardiola. Omutendesi omulungi, abazannyi be bakola ebintu ne birabwa ng'ebyangu sso nga byonna biva mu bukugu bwe.\nGuardiola alinga Fergie, ng'akyali mu ManU abantu bangi baalowooza nti okuwangula ebikopo kyangu kyokka yamala kuwummula ne bakakasa nti ye yali afuula abazannyi abalungi.


Bukedde Online - UNEB erangiridde ennaku z'okwewandiisa okukola ebigezo by'omwaka guno\nPAAPA Francis alonze Rev. Joseph Oliach Eciru...\nSsabawandiisi wa UNEB Dan Odong\nEKITONGOLE ekivunaanyizibwa ku bigezo mu ggwanga (UNEB) kirangiridde nti okuwandiisa abayizi abagenda okutuula ebibuuzo bya P.7 , S.4 ne S.6 kutandika mwezi gujja.\nSsawabawandiisi w’ekibiina Dan Odong yagambye nti okwewandiisa okubikola kutandika April 1 kumalirizibwe May 31,2019.Okuwandiisa abayizi kujja kukolerwa ku kompyuta.\nEbisale ebissiddwawo okusasulwa abagenda okukola ebigezo biri bwe biti; PLE bagenda kusasula 34,000/- ate abaneewandiisa ekikerezi basasule 68,000/-. Bano bajja kuba nga tebasobodde kwewandiisa wakati wa April 2 ne May 31,2019. Era bano bajja kuweebwa omukisa okwewandiisa June 1 okukoma nga June 30,2019.\nAbanaakola S.4 bakusasula 164,000/-,ate abaneewandiisa ku lwabwe bajja kwongerako 15,000/-. S.6 bagenda kusasula 186,000/- ate abeewandisizza ku lwabwe bongerako 18,000/-.Okukyusaamu ku by’owandiise 50,000/-, obutamatira nga makisi z’ofunye n’oddamu okusaba okugololwa ebigezo 100,000/- buli lupapula,okukyusa ekifo w’ogenda okukolera ebigezo 250,000/\nAnaawandiisa omuyizi ekikerezi wakusasula ensimbi eziwera ebitundu 50 ku ezo entongole ezisabiddwa. Aba UPE, USE ne UPLOT tebalina kwewandiisa kikerezi kuba ensimbi zaabwe zigenda kuwebwayo gavumenti.


Bukedde Online - Kazinda ayolekedde okuyimbulwa mu kkomera e Luzira\nAbudallah Kitatta ayimbuddwa okuva mu kkom...\nEYALI omubalirizi omukulu mu ofiisi ya Katikkiro wa Uganda Geoffrey Kazinda ayolekedde okuyimbulwa mu kkomera e Luzira oluvannyuma lwa kkooti etaputa Ssemateeka okulagira okumwejjeereza emisango egyamuggulwako.\nKazinda ng'aleeteddwa mu kkooti\nEkiragiro kino kiweereddwa abalamuzi ba kkooti eno abakulembeddwa omulamuzi Stephen Musota, Geofrey Kiryabwire ne Cheborion Barishaki.\nKazinda avunaanibwa emisango egy'enjawulo omuli okujingirira omukono gw'eyali mukama we; Pius Bigirimana eyali omuwandiisi w'enkalakalira mu ofiisi eno, okujingirira lisiiti, okusasula ssente ezitali mu mateeka, okwekobaana okufuna ssente ezitali mu mateeka, okukola ebiwandiiko nga talina buyinza, ko n'okubeera n'ebiwandiiko bya Gavumenti mu ngeri emenya amateeka era ng'emisango gino yagizza mu mwaka gwa 2010 ne 2012.\nEgimu ku misango gino baagimusingisa era n'akola ekibonerezo n'akimalako kyoka bazze bamuggulako emisango emirala nga kino kkooti ky'egaanye.\nMu nsala yaabwe agambye nti emisango gino yagiddiza mu kifo kimu era okunoonyereza kwakolebwa mu kiseera kimu.\nBagambye nti Kazinda bamugguddeko emisango mingi era nga gitutte ebbanga ddene okuwulirwa era ekityoboola eddembe lye erimuweebwa Ssemateeka okuwulira emisango gye mu bwangu.\nBagambye nti emisango gino gyonna gyandigatiddwa wamu okusobola okugiwulira mu bwangu era tebalaba nsonga lwaki tekyakolebwa.\nBwe batyo bagaanye kkooti ewozesa abakenuzi okuddamu okugula emisango ku Kazinda kubanga egimu ku misango gino bagimusingisa ate emirala bagimwejjeereza nga bwe yategeeza kkooti. Wabula ye omulamuzi Kenneth Kakuru yagobye omusango guno.\nKazinda agguddwako gwa kuba na byabugagga ebitagya mu mulimu gwe


Omwana asobezeddwako nattibwa e Mityana, abatuuze basse gwebateebereza okukikola | NTV\nHome » News » Crime » Omwana asobezeddwako nattibwa e Mityana, abatuuze basse gwebateebereza okukikola\nOmwana asobezeddwako nattibwa e Mityana, abatuuze basse gwebateebereza okukikola\nEkikangabwa kyasanikidde abatuuze bokukyalo Lubanyi ekisangibwa mu gombolola eye Bulera mu disitulikiti eye Mityana oluvannyuma lwokusanga omwaana wamunabwe nga yasobezeddwako noluvannyuma nattibwa .\nBino byatuseewo mukiro ekikesezza olunaku lwaleero abazigu bwebayingiridde amaka ga Lawrence Byomuhangi omutuuze wokukyalo Lubanyi nebajjayo omu kubaanabe owemyaka omwenda nebamutwaala mu nnimiro nebamusobyako noluvannyuma nebamutta\nMaama womugenzi Molly Mugabiigwe yatutegeezezza nti omwaana wabwe webamutwalidde babadde bagenze mukusaba okwekiro mukanisa eyabalokole esangibwa mu kitundu ekyo kinnya nampindi okuva amaka gabwe wegali .\nAbazadde babadde bakyali mukusaba kwekulaba abaana abato nga nabo babegaseeko kyokka okubabuuza mukulu wabwe nga tebanyega kwekutandika okumunoonya ku saawa nnya ezekiro kyokka nebatamulaba .Webukedde omuyiggo negugenda mumaaso nga kwegaseeko nabamu kubatuuze webazuulidde nti yattiddwa oluvannyuma lwokusobezebwako.\nOmulambogwe gubadde guvaamu omusaayi mubitundu ebyekyaama nga guli munnimiro eliraanye amaka gabwe nga guliko namatatu\nBano batemezza ku poliisi ye Bulera oluvannyuma nayo eyise eyeMityana nejja nembwa yayo ekonga olusu .\nOmusawo wa poliisi bweyamaze okwekebejja omulambo gwomugenzi nakizuula nti omwaana yamaze kusobezebwako nga tannaba kuttibwa .\nEmbwa bwenonyezza eliko akayumba komu kubavubuka ategeerekeseeko erya Kaweesa kyokka ye tabaddewo.\nKino kyongedde okusaanula abatuuze nebatandika okumuyigga gyebamusuubiriza kyokka abalala nebasigala kunnyumba embwa weyakomye .Poliisi egoberedde abegenze okunoonya omutemu wabula nebagibulako era egenze okuddamu okumaka webali nga bamusse .\nAbasigadde kunnyumba nabo bagikoonye nebintu nebabikumako omuliro .\nEmilambo gyombi gitwaliddwa mu ddwaliro ekkulu erye Mityana gyekebejjebwe noluvannyuma giweebwe abenganda bakole kubyokuziika .Abatuuze bategeezezza nga amatatu agakubibwa kukitundu kyabwe saako nenjaga bwebivuddeko emize emikyaamu kukitundu kyabwe .\nOmwogezi wa poliisi mubitundu ebye Wamala Norbert Ochom akakasizza ettemu lino wabula nalabula abatuuze okukomya omuze ogwokutwalira amateeka mungalo nti era buli eyetabye mukikolwa kino wakukwatibwa avunanibwe mumbuga ezamateeka .\n‹ Abasawo bayimirizza akeediimo\nKAZAMBI AKULUKUTA: Banna kampala bennyamivu, NWSC erina enteekateeka ›


Bukedde Online - Takisi etomedde owabbooda ddereeva n'adduka\nAyasizza muganda we omutwe\nMugoya yabadde atambuza ‘Ice Cream’, ku ppikippiki nnamba UDX 456E, takisi okumutomera yabadde asala oluguudo okudda ku ludda olulala. Ddereeva wa takisi ne kondakita olwamaze okukola akabenje ne badduka emmotoka ne bagireeka awo.\nOwa bbooda agudde wansi nga takisi yakamala okumukoona.\nTAKISI etomedde owabboodabooda n'emumenya okugulu.\nAkabenje kaabadde Sseguku ku mayiro mukaaga ku luguudo lw'e Ntebe, takisi nnamba UAX 717A eyabadde eva e Ntebe ng'edda e Kampala bwe yalemeredde omugoba waayo n'etomera Benson Mugoya ow'e Kajjansi n'emumenya okugulu.\nMugoya yabadde atambuza ‘Ice Cream', ku ppikippiki nnamba UDX 456E, takisi okumutomera yabadde asala oluguudo okudda ku ludda olulala. Ddereeva wa takisi ne kondakita olwamaze okukola akabenje ne badduka emmotoka ne bagireeka awo.\nPoliisi y'e Kajjansi yayitiddwa n'egiggyawo nga bwe banoonyereza ekyavuddeko akabenje. Mugoya yatwaliddwa mu ddwaaliro okujjanjabibwa.\nKayihura alabudde abayimbi n'abategesi b'ebivvulu ku mivuyo\nPoliisi eyodde abawala 20 abazina ekimansulo mu bbaala ya Boston e Makindye. Mulimu n'abayizi b'essomero\nAba NRM beeswanta kwaniriza Museveni ng'ava mu Amerika\nFamire eyatemuddwa e Wakiso eziikiddwa mu miranga\nBa afande bakweka ki mukama waabwe?


EKIKANGABWA kigudde ku kyalo Kyanakase mu ggombolola ye Kabonera e Masaka abatemu b’ebijambiya bwe balumbye omusawo eyamummula emirimu gya Gavumenti ne bamutemaatema ne bamutta!\nEttemu lino lyabaddewo mu kiro ky'Olwokusatu (Boxing Day) Molly Nansubuga 62, bwe baamusanze ng'ava mu kiyungu ky'ebweru ng'ayingira enju ekiro ne bamutemaatema n'oluvannyuma ne bakulula omulambo gwe ne bagusuula mu musiri gwa kasooli okumpi n'amaka ge!\nKigambibwa nti omugenzi yabadde yekka awaka oluvannyuma lw'abazzukulu be okugenda okuwummula n'okulya ennaku enkulu mu bazadde baabwe.\nBAZUULA BATYA NTI BAMUSSE\nOmulambo gwe gwalabiddwa muganda we Rose Nansubuga naye asula ku kyalo kino eyakedde okuzzaayo amasowaani ge yamuweereddeko ebyassava bya Ssekukkulu.\nRose bwe yatuuse emmanju amaaso yagakubye ku kitaba kya musaayi mu mulyango n'ekyazzeeko kugoberera mukululo ogwamusudde ku mulambo gwe nga guli mu musiri gwa kasooli nga guli bute nga n'akawale ak'omunda kali awo ku mabbali! Kirowoozebwa nti abaamusse baasoose kumusobyako.\nMu kisenge kye, baasanze ebintu bitinkuddwa nga ne ssente ze yagabanye ez'ekibiina teziriimu. Abatuuze balumiriza nti abaatemudde munnaabwe bandiba nga bavubuka abaagala eby'amangu abaategedde nti yagabanye ssente ku Ssande.\nABATUUZE BATABUKIDDE POLIISI\nWaabaddewo okusika omuguwa wakati wa poliisi n'abatuuze ssaako abooluganda lwa Nansubuga nga baagala poliisi esooke ereete embwa enkonzi z'olusu.\nOluvannyuma poliisi yapondoose n'ereeta embwa ku ssaawa 8:00 ez'emisana kyokka terina kye yazudde oluvannyuma lw'abantu okulinnyirira ekifo kyonna.\nSsentebe w'eggombolola ye Kabonera, Francis Ssebula yategeezezza nti Nansubuga yali musawo era yakolerako mu kitongole kya Kitovu Mobile naddala mu kubudaabuda abantu.\nPoliisi n'abeebyokwerinda e Masaka abaakulembeddwaamu DISO Andrew Kandiho baaleese omusawo omukugu eyeekebezze omulambo gwa Nansubuga.\nOluvannyuma gwakwasiddwa abooluganda bakole ku by'okuziika ng'okunoonyereza bwe kugenda mu maaso.\nKandiho yasabye abatuuze abayinza okubayamba okuzuula abatemu bano babawe amawulire n'abagumya nti ne bano bajja kukwatibwa ng'abeebijambiya abalala be bazze bakwata.


AUDIO! Olutalo ku nfa ya Jacob Oulanyah, Minisita Baryomunsi atabukidde Kiwanda ne Enanga ku ky'obutwaAUDIO! Olutalo ku nfa ya Jacob Oulanyah, Minisita Baryomunsi atabukidde Kiwanda ne Enanga ku ky'obutwa\nAUDIO! Olutalo ku nfa ya Jacob Oulanyah, Minisita Baryomunsi atabukidde Kiwanda ne Enanga ku ky’obutwa\nApril 12, 2022 | SK OMUZINNYI\nMinisita w’eby’amawulire n’okulungamya eggwanga Dr Chris Baryomunsi alabudde amyuka ssentebe w’ekibiina kya National Resistance Movement (NRM) mu Buganda Godfrey Kiwanda Ssuubi ssaako n’omwogezi wa Poliisi mu ggwanga Fred Enanga, okukomya okutambuza ebigambo ebigendereddwamu okusiiga erinnya lye enziro.\nDr. Baryomunsi abadde omukambwe ku Media Centre mu Kampala enkya ya leero, akangudde ku ddoboozi olwa Poliisi okumuyita ku bigambibwa nti y’omu ku baludde nga batambuza ebigambo nti Jacob Oulanyah, abadde sipiika wa Palamenti y’e 11 yafudde butwa.\nAlabudde Poliisi nti wakati mu kunoonyereza balina okulaga obukugu, kwe kulabula Kiwanda Ssuubi okwesonyiwa erinnya lye, okusinga okutambuza ebigambo, ebiyinza okusiiga obukyayi.\nBaryomunsi ng’omusawo omutendeke, azzeemu okutegeeza eggwanga nti Jacob Oulanyah okufa, yali mulwadde wa Kansa wabula eky’obutwa, takimanyiko.\nMungeri y’emu agamba nti Fred Enanga, engeri gy’akuttemu ensonga za Jacob Oulanyah okunoonyereza omuli n’okuyita taata w’omugenzi Nathan Okori, kabonero akalaga nti essaawa yonna ayinza okuyita omugenzi Jacob Oulanyah okumugyako sitetimenti ku bigambo bye, eby’okuweebwa obutwa.\nDr. Baryomunsi agamba nti mu kiseera kino taata w’omugenzi Okori ali mu maziga nga yetaaga bigambo okumuzaamu amaanyi wabula si Poliisi kumuyita abitebye ku by’okufa kwa mutabani we.\nEnanga, mu kwogerako eri bannamawulire ku kitebe kya Poliisi e Naguru olunnaku olw’eggulo ku Mmande, 11, April, 2022, yagambye nti abantu bonna abali mu kutambuza amawulire ag’obulimba nti Jacob Oulanyah yafa butwa, balina okuyambako Poliisi mu kunoonyereza nga ne Pulezidenti w’ekibiina ki NUP Robert Kyagulanyi Ssentamu (Bobi Wine) y’omu kw’abo abeetaagibwa.\nAbalala abali ku ‘List’ ya Poliisi kuliko Kiwanda Ssuubi, omubaka we Kilak South, Gilbert Olanya n’abalala.\nKu nsonga y’emu aba Democratic Party (DP) bawagidde ekya Minisita Dr. Baryomunsi, Poliisi okukyusa mu ntambuza y’emirimu nga betaaga obukugu mu kunoonyereza.\nOkusinzira ku mwogezi w’ekibiina ki DP Okoler Opio, Poliisi yakoze nsobi okulaga nti betaaga Okori mu mawulire.\nOkoler agamba nti taata Okori balina okumuwa ekitiibwa kye ng’omusajja omukulu, okusobola okubawa amawulire amatuufu ku nfa y’omutabani.\nEbirala ebifa mu ggwanga – https://www.youtube.com/watch?v=uOGfC1GAyQY


Abazadde abeegaana abaana baabwe baakusibwa - Nakiwala - Radio Simba, The Best Luganda Station in the World !\nAbazadde abeegaana abaana baabwe baakusibwa – Nakiwala\nMinisita avunaanyizibwa ku nsonga z’abaana n’abavubuka mu Gavumenti eya wakati Florence Nakiwala Kiyingi agamba nti batandise kaweefube w’okunoonya n’okulondoola abazadde abeegaana abaana baabwe era nga singa banakwatibwako, bajja kusibibwanga.\nKino kijjidde mu kiseera nga Minisita y’omu ono yAakamala okuwoma omutwe mu kulaba nga omuyimbi wa Kadongokamu omututumufu Mathias Walukagga akakibwa okulabirira omwana agambibwa okuba nga yamuzaala mu mukozi we ow’ewaka kyokka n’amwegaana.\nMinisita Nakiwala agamba nti gufuuze muze kati abasajja okusuulawo abakyala nga babafunyisiza embuto ate abaana bwebazaalibwa ne babeegaana.\nOno abadde akubaganya ebirowoozo ku mulamwa ogugamba nti\nNabbambula w’omuliro ayokezza amayumba g’abaserikale e Katwe\n“Okukuza abaana nga bafaayo wamu n’okussa ekitiibwa mu buli muntu” nga bino biyindidde mu Ttabamiruka w’abakyala ba Buganda ow’omulundi ogw’okutaano.\nOno ayongeddeko nti Minisitule ye mu ngeri y’emu eno egenda kutandikira ku baana abali ku nguudo, okubaggyako era balondoole wa ba kitaabwe gyebali basobole okuteekebwa ku nninga okulabirira abaana baabwe.\nPrevious Buvunaanyizibwa bwa buli muntu okukomya ebikolwa ebivvoola abakyala – Nnaabagereka\nNext Jim Muhwezi addukidde mu kkooti enkulu ku by’ettaka\nPoliisi ekutte omuvubuka lwakuwamba mwana wa Landlord


Munamateeka Nsibambi alabudde minister Nankabirwa, ba MP bangi mu Buganda balimba si Baganda « BugandaWatch\nBaganda Clans, Buganda, Culture, Headlines, News, Youth\nabataka, baganda, buganda, kabaka, kakooza, kalwanga, katikkiro, kibuule, kiwanda, mayiga, mengo, mukono, mutebi, nabakooba, news, Uganda\nOmu ku bannamateeka abakukuutivu mu Buganda, Omw. Yusuf Nsibambi yakyasanguzza nti bangi ku babaka b’olukiiko lwa Uganda (parliament) abakikirira ebitundu bya Buganda, balimba nti Baganda. So nga Banyarwanda abaasenseera Obuganda, nga beewa amannya n’ebika bya Baganda. Eby’okulabirako byeyawadde mwemuli: Muyanja Ssenyonga ne Ronald Kibuule abe Kyaggwe; Godfrey Kiwanda, Edith Nabakooba ne Simeo Nsubuga abe Ssingo; ne James Kakooza owe Kabula.\nBino Mw. Nsibambi yabigambye akulira akabondo k’ababaka ba NRM mu palamenti ya Uganda, Ruth Nankabirwa, bwebabadde battunka ku pulogulaamu ya CBS FM eyitibwa Palamenti Yaffe. Pulogulaamu eno eyakubirizibwa Muhamad Nsereko Sebuliba, yaliwo ku lw’omukaaga nga 30 September 2017.\nMu kuddamu, Nankabirwa yagamba nti ye yali takiwulirangako nti abantu abo si Baganda oba nti bali mu lutalo lwa kuzaawo Chweezi Empire nga bayita mu kusensera n’okunafuya abakulembeze awamu n’amasiga ga Buganda amakulu nga Namulondo n’ebika.\nNsibambi yayongeddeko nti ate abakazi Abanyarwanda bo olutalo balulwaniira ku bitanda nga bayita mu kuganza, okufumbirwa era n’okunafuya Abaganda abali mu bifo ebya waggulu. Yanokoddeyo General Katumba Wamala nga eky’okulabirako eky’Omuganda gwe baawamba obwongo okuyita mu kakodyo ako.\nOkusinziira ku kubuliriza BugandaWatch kweyakakola, Nsibambi bye yayogedde ku bagwiira okusenseera Obuganda nga bakozesa ettutumu n’ensimbi, waliwo Abaganda abalala ababadde babye’mulugunyaako naye nga tebawulirwa.\nEky’okulabirako Abaganda mu Ssingo ne Busujju bemulungunya nnyo mu 2016 nga Katikkiro Charles Mayiga anoonyeza Nabakooba ne David Lukyamuzi Kalwanga akalulu bawangule Abaganda. Nnaddala bwe yagambanga abantu be Busujju nti, “Kalwanga ffe e Mengo gwetukakasa nti musajja muwulize eri Kabaka.” Nga akikola okuwa ekifananyi nti Omuganda eyali avuganya ne Kalwanga, Garvin Kasi (mutabani wa Brigadier General Kasirye Ggwanga), ye mujeemu.\nBugandaWatch byeyakafuna okuva mu kika ky’Emmamba biraga nti, abazzukulu n’Abataka abamu si basanyufu ku nsonga za Simeo Nsubuga n’abagwiira abalala abakkirizibwa okwenyigira mu nsonga z’ekika ez’omunda olw’okuba balina ettutumu n’ensimbi. Banokoddeyo eky’okulabirako ky’omugenzi Mathias Nsubuga Birekyeeraho, Omunyarwanda eyakozesa ettutumu ne sente eziva ebunayiira n’atuuka n’okufuuka omuwi wa magezi eri Gabunga.\nBugandaWatch ekyanonyereza ku Godfrey Kiwanda, okukakasa oba nga ddala muzira Ffumbe nga bwaze agamba abantu era oba nga abakulembeze mu kika ekyo bayinza okumuteerawo akabega nti obulambe bwe tebuliiko kabuuza nga Mw. Nsibambi bweyagambye.\nNaye musaagaa…tetunatandika butandisi, mujja kututegeraaa….!!!!!\nBonna Banyarwanda bebajudde mu Biika nemu Mbiiri. Baali balonze ne Ssabalangira omunyarwanda. Kitaloo nyo!!! Ezo zonna plan za Mayiga, ndowowza naye munyarwanda…….